text:
Uko ari 30 bibumbiye hamwe muri Koperative yitwa ‘Nyanza Worker Force’, ikorera ibikorwa bibyara amafaranga mu kagari ka Nyanza, umurenge wa Busasamana.
Mubyo bakora harimo imbabura, amadirishya y’ibyuma, amafuru atekwamo imigati, kandagira ukarabe, amasanduku, amasafuriya n’ibindi.
Umwe mu bagize iyo koperative witwa Chantal Mukamutari, asobanura amavu n’amavuko ya Koperative yabo, akavuga nicyo bamaze kugeraho. Kuko atabasha kumva cyangwa ngo avuge, yari afite umuntu umufasha gusemura kuko akoresha ururimi rw’amarenga.
Mukamutari avuga ko koperative yabo yatangiye muri Mutarama 2013, aho yatangiranye n’abanyamuryango 10 gusa. Icyo gihe ngo byari ibihe bibakomereye.
Ati “Twatangiye dutoragura ibice by’amabati hirya no hino, ndetse n’ibyuma bishaje bajugunye, tukabibyaza umusaruro”.
Bamaze kugera ku bikorwa bishimishije
Mukamutari avuga ko kuri ubu bamaze kuba abanyamuryango 30, kandi hari byinshi bamaze kugeraho.
Ati “Ubu dusigaye dukora ibintu byinshi, koperative ifite umutungo ushimishije, kuri banki dufite amafaranga angana na 1 838 000, ibikoresho dufite hano bitaragurishwa bifite agaciro ka 4 625 000”.
Yongeraho ko hari ibikoresho bifite agaciro k’amafaranga y’u Rwanda 432 000, bagurishije hirya no hino ariko bakaba batarishyurwa kuko babitanze ku ideni.
Bagaragaza ko bagifite imbogamizi
Abagize iyo Koperative bavuga ko nubwo hari aho bamaze kwigeza, hari zimwe mu mbogamizi bagifite zishobora no gutuma basubira inyuma, bityo bagasaba ko ubuyobozi bwabafasha kuzikuraho.
Imbogamizi ya mbere ni uko inzu bakoreramo bayikodesha amafaranga menshi, bakaba bifuza ko Akarere kabafasha kubona ahantu ho gukorera cyangwa bagahabwa inkunga yo kubaka kuko nabo babasha kwigurira ubutaka bwo kubakaho.
Ikindi ni uko badafite uburyo bwiza bwo kugeza ibicuruzwa byabo ku isoko, bigatuma babigurisha ku giciro gito, bityo bakifuza ko ubuyobozi n’izindi nzego zishinzwe kubareberera zabafasha kubona imodoka yo kujyana ibyo bakora hirya no hino.
Mukamutari ati “Tubona amasoko hirya no hino y’abantu bifuza ko tubakorera ibikoresho bitandukanye, ariko tubura uko tubibagezaho kuko nta modoka yo kubitwara dufite, kandi kuyikodesha birahenze cyane”.
Imbogamizi ya gatatu ni uko iyo bagiye kurangura amabati n’ibindi bikoresho bifashisha mu kazi, haba ubwo babibuze, kuko ababicuruza bakunze kubyihera abadafite ubumuga, kuko bo baba bashoboye kuvugana nabo.
Bavuga kandi ko bafite imbogamizi yo kuba badafite imashini bifashisha mu kazi, bigatuma batabasha guhaza isoko.
Kuri ibi byose hiyongeraho gusaba ko Leta yabegera ikabashakira n’amahugurwa, kuko hari bimwe mu byo bifuza gukora ariko bakaba batabifiteho ubumenyi buhagije.
Bafite intego bihaye muri 2017
Abagize koperative ‘Nyanza Worker Force’ bavuga ko bihaye intego z’ibikorwa bazakora mu mwaka utaha wa 2017, bagamije gutera indi ntambwe mu iterambere,bafasha abandi bafite ubumuga bakabazana muri koperative yabo bakabigisha imyuga.
Biyemeje kandi ko umwaka utaha bazagura ibikorwa byabo bagakora n’ibindi bikoresho birimo ibitanda bigerekeranye bikunze gukoreshwa mu bigo by’amashuri, intebe zigezweho zikoreshwa muri hoteli, ingorofani, inzugi zikomeye kandi nziza n’ibindi.
Icyo ubuyobozi buvuga ku byifuzo byabo
Umuyobozi wungirije ushinzwe iterambere ry’ubukungu mu Karere ka Nyanza, Patric Kajyambere, avuga Koperative ‘Nyanza Worker Force’ bayizi kandi bagiye bayiba hafi buri munsi kugira ngo idasubira inyuma.
Kajyambere avuga ko mubyo bayifashije by’ibanze, harimo amahugurwa ku gucunga umutungo n’imikorere ya Koperative, hakaba hagiye gukurikiraho kubereka uko bakwagura ibikorwa byabo ndetse nuko bakemura ibibazo bafite.
Ati “Ubu intera twari tugezeho ni ukubahuza n’ibigo by’imari kugira ngo babashe kwaka inguzanyo noneho bakore ibikorwa byinshi bishobora guhaza isoko ryabo. Ikindi nk’Akarere twatangiye kujya tubashakira ahari amasoko kugira ngo bajye batanga ibicuruzwa byabo ahantu hazwi”.
Ubwo Ikigo cy’Igihugu cy’Ubushakashatsi n’Iterambere mu byerekeye inganda (NIRDA) cyasuraga iyo Koperative tariki ya 14 Ugushyingo 2016, na cyo cyabijeje ubuvugizi ku bibazo abayigize abafite.
James Kagaba, umukozi muri NIRDA yavuze ko ibibazo byose koperative yabagejejeho bagiye kubikorera ubuvugizi kandi bizeye ko bizakemuka vuba.
Kagaba ati “Ibibazo byabo byose babitugejejeho, ni muri urwo rwego twifashishije inzego zitandukanye zirimo Akarere, WDA na BDF, tugiye gukora ubuvugizi ku buryo barushaho kubegera kugira ngo imishinga bafite n’ibyo basaba byose bashobore kubifashwamo”
Naho ku kijyanye naho gukorera, Kagaba avuga ko bagiye kubijyaho inama n’izindi nzego, bashake uburyo babafasha kubaka.
Kagaba yabijeje kandi ko nyuma yo kubakorera ubuvugizi, azakomeza gukurikirana ko ibibazo byabo biri gukemurwa.


c: text/html

text:
Mu bihe bya Noheli n’ubunani, benshi tumenyereye ko ari ibihe abatari bacyeya baba bafite amafaranga ndetse benshi cyane biteguye guhita bishyura bagura cyangwa bagurira inshuti, imiryango , abavandimwe,…. Ku rundi ruhande , ni igihe umucuruzi yaba umukuru cyangwa se uciriritse aba ashobora gufungura amaso akarushaho kuba yabona andi mafaranga mu buryo bumwe cyangwa ubundi. Dore zimwe muri business zidahenze wakora mu bihe bya Noheli n’ubunani ukabona amafaranga.
- Gurisha imyenda n’inkweto
Mu muco cyane cyane wo mu Rwanda, ariko siho gusa burya kuri Noheli n’ubunani abantu batari bacyeya ku isi hose bagura imyenda n’inkweto bishyashya. Aha usanga buri umwe umwe avuga ko adashaka gutangirana umwaka imyambaro ishaje bityo imyenda n’inkweto bikaba business yaza ku mwanya wa mbere muri ibi bihe bya Noheli n’ubunani ku muntu ushaka amafaranga.
2. Kora business ifitanye isano n’ubucuruzi bw’inyama z’ubwoko bwose
Aha bigaragarira buri wese ko ubucuruzi bw’ibyerekeranye n’inyama mu Rwanda muri ibi bihe bya Noheli n’ubunani buba bushyushye. Aha ushobora gucuruza amatungo matoya cg amanini, ushobora kwinjira mu bucuruzi bw’inyama zibaze, ubucuruzi bw’inkoko cyangwa inkwavu, ubucuruzi bw’ibikoze mu nyama,…. aha biba bishoboka cyane kubona amafaranga agaragara.
3. Kora udu karita twihariye two kwifurizanya Noheli n’umwaka mushya
Mu bihe bya Noheli n’ubunani, abantu batari bacyeya bagura ama carta yo kwifurizanya Noheli nziza n’umwaka mushya muhire.
Uri umunyabugeni (artist) mu gihe nk’iki ni igihe cyo gukorera amafaranga, aho ushobora gukora ama carte adasanzwe, cyangwa se ibishushanyo bidasanzwe ku mbaho cyangwa ku bitambaro bifitanye isano na Noheli n’umwaka mushya muhire.
Utabaye wabyikorera ushobora kubishakashaka ku babikoze ukabirangura biba bishobora kugurwa na benshi.
4. Gurisha ibiryoherabana, nka chocolate, ama biscuit, ama bombo, ..
Ibihe bya Noheli n’ubunani burya igice kinini cy’amafaranga kigenda mu biryoherabana kuko abana bitabwaho bidasanzwe muri ibyo bihe. Si abana gusa usanga no mu birori bitandukanye utuntu nka biscuit, chocolate, n’utundi two kurya duto duto twifashishwa na benshi, bityo kuba wakora aka business nk’ako bikaba bishobora kukubyarira inyungu.
Aha udashoboye kwiremera nkizo biswi cyangwa utundi turibwa turyoherera ushobora kuducuruza uturanguye.
5. Kora impano zifunze mu buryo bwihariye uzigurishe uko zakabaye
Hari abantu baba bifuza gutanga impano ariko baba batazi mu byukuri icyiza batangamo impano. Cyane cyane aha wibanda ku bagabo n’abagore bacyeya. Mu gutegura izi mpano uzishyira mu kintu kidafunze hose, bivuga ko wazishyira nko mu gatebo cyangwa ikindi kindi ugatwikiraho igitambaro kibonerana ariko ukabifunga mu buryo bubereye ijisho. Ushobora gushyiramo ibyo kurya, udukinisho tw’abana. Wakwirinda gufungamo ibiba bireba abantu ku giti cyabo cyane nk’imyambaro, imikufi,… ariko impano zaba rusange wazifashisha muri iyi business cyane cyane ibyo kurya, imbuto, utu biswi, udukinisho tw’abana,…
6. Gurisha ibyahindukira bamwe ibibibutsa iyo Noheli
N’ubwo abantu bakunda ibyo kurya no kunywa kuri Noheli, bakunda cyane n’impano zahinduka urwibutso rw’iyo Noheli cyangwa uwo mwaka. Ushobora gukora udupira twanditseho amagambo ya Noheli, cyangwa se ibishushanyo bitandukanye , Ushobora gukora indabo zitandukanye mbese aha cyane ibi bigendanye n’imitako.
7. Gurisha ibyatangwamo impano
Mu bihe nk’ibi abantu bakunda gutanga impano zitandukanye, aha abacuruza impeta, amasaha, imikufi, babona amafaranga atandukanye. Mu mpano kandi ntitwakwibagirwamo imyambaro itandukanye kuva ku masogisi kugeza ku makanzu n’ama kositimu ahenze.
8. Gurisha ibikinisho by’abana
Nk’uko twakomeje kubivuga, Noheli n’ubunani ababyeyi bita cyane ku bana, aha abatari bacyeya babagurira ibikinisho bishyashya, aha rero ni ukumenya ko bishobora kuvamo business iryoshye mu bihe bya Noheli n’ubunani kwaba ari ugucuruza igikinisho kimwe kimwe, kubitumiza mu mahanga ukabiranguza,….
9. Kora business yo gutegura ibitaramo ahantu batandukanye
Umuhanzi cyane cyane umaze gutera imbere aha biramworohera kuyoragura amafaranga mu bihe bya Noheli n’ubunani kuko we iyo ateguye igitaramo abantu biteguye kwishima no kwishimisha kumuha amafaranga ntibiba ari ikibazo rwose.
Iyi si business y’abahanzi gusa kuko n’umuhanzi mutoya ashobora kujya gushaka akabari cyangwa bar yumvikana nayo ku biciro bidahenze akajya asusurutsa aba client akabona amafaranga.
Utari umuhanzi nawe ushobora gushaka aho igitaramo cyabera, ukumvikana n’abahanzi batandukanye cyangwa abaririmba live, biba bishoboka cyane kubona amafaranga muri icyo gitaramo kuko ibihe bya Noheli n’ubunani benshi ntacyo biba bibatwaye kukwishyura ukabereka umuntu ubaririmbira.
Si ibitaramo bya muzika bishobora kuvamo amafaranga, aha abakina amakinamico, abasetsa abantu ndetse n’abataramyi batandukanye biba bishoboka ko bakorera amafaranga atari macyeya muri ibi bihe
10 . Haguruka utembere mu mugi ukwegereye urebe business ziriyo ukore akazi ko kuzirangira abantu bakwishyure
Burya no kumenya Business ziri gutanga amafaranga nacyo ni ikintu wacuruza. Kugira amakuru kuko abantu runaka bari gukora kariya ka business nawe byakungura cyane kuko ayo makuru haba hari abiteguye kuyagura. Hari ubona abacuruza ibiti bya Noheli n’ubunani akifuza gukora iyo business ariko atazi ngo ni hehe nayikorera bigakunda, atazi ngo ese birangurirwa hehe? atazi ngo ese byunguka bite? Aha rero ni umwanya mwiza kuri wowe ubizi kuba watanga service zo kubwira abantu business bakora bakakwishyura aka nako ni akazi.
Byanditswe na : UKURI Jean Claude

robotstxt: allowed

filter: keep


text:
1. Gusoma ku izuru bisobanura « Kugambana. »
2. Gusoma k’umusatsi bigasobanura urukundo rw’abavandimwe nk’ururi hagati y’umubyeyi n’abana.
3. Gusoma kugahanga bisobanura ubucuti hagati yanyu.
4. Gusomana ku minwa bisobanura urukundo rukomeye ku buryo rushobora kuvamo urw’umugore n’umugabo.
5. Gusomana kw’ijosi bikaba bisobanura kwihangana.
6. Gusomana ku kirenge bisobanura ko umuntu akwihaye.
7. Gusoma ku kiganza bisonura ko umuntu aguhaye icyubahiro.
8. Gusoma umuntu ku gutwi byo bikaba bisobanura ko ashaka kugukinisha.
Icyitonderwa: Niba rero ugiye gusoma umuntu cyangwa we agusomye ugomba guhita ureba icyo bishatse gusobanura hagati yanyu bityo bizagufasha kuryoherwa n’urukundo.
ONESE UZI ICYO GUSOMANA BISOBANURA
1. Gusoma ku izuru bisobanura « Kugambana. »


text:
Kwizigamira 200 ku munsi byavamo ibihumbi 48 ku mwaka
Mu biganiro ku iterambere agirana n’abaturage bo mu karere ka Huye, Paulin S. Mutemberezi, umuyobozi w’ishami ry’iterambere ry’ubukungu no guteza imbere umurimo muri aka karere, avuga ko n’ukora umurimo wo guhingira abandi yatera imbere abishyizemo ubushake.,Icyangombwa ngo ni ukwiyemeza kuzigama duke duke.
Agira ati “umuntu ukorera amafaranga 700 ku munsi, ashobora kwifashisha 500 mu byo akeneye by’ibanze, 200 asigaye akayizigama. Nibutse ko kwizigama ari ukwigomwa umuntu ateganyiriza ejo hazaza, kandi ko hatazigama uwahaze cyangwa wakemuye ibibazo byose afite.”
Ya 200 ya buri munsi rero, ngo umuntu abaze ko umuntu yayakorera iminsi itanu ku munsi, avamo 1000 cy’ubwizigame mu cyumweru, akavamo 4000 mu kwezi, hanyuma nyuma y’umwaka akaba ageze ku bihumbi 48.
Ngo umuntu ahereye kuri aya mafaranga ibihumbi 48, ashobora gukora agashinga koroheje k’ubworozi. Ati “ufite abana batatu, ushobora kugurira buri wese urukwavu azajya yitaho, nawe ukigurira ikibwana cy’ingurube.”
Ba bana bahawe inkwavu ngo zajya zibaviramo imyenda yo kwigana n’amakaye, ku buryo umubyeyi atakongera guhangayikishwa no kubura amafaranga yo kubigura. Ngo yanavamo amafaranga ya mitwueri zabo.
Nyuma y’imyaka ibiri, ngo wa muntu yarakomeje kwizigama, ibihumbi 48 yaba amaze kubona, yongeranyije n’amafaranga yavuye mu itungo rigufi yiguriye, byanaba ngombwa bagakora ku yavuye mu nkwavu, havamo itungo rinini.
Mutemberezi na None ati “kuzigama ntibisaba byinshi, ahubwo kwigomwa. N’utabasha kubona amafaranga 200 ku munsi, ashobora kubika igiceri kandi buke buke kiragwira kikavamo ikintu gifatika.”


text:
Mu bihugu bigize umuryango w’Afurika y’Iburasirazuba, ubuhanzi bushingiye ku ivugabutumwa bugenda butera imbere ariko ikintu gitangaje ni uko usanga benshi mu bahanzi baririmba indirimbo zihimbaza Imana ndetse n’izifite ubutumwa bwo kuramya Imana, usanga baba baravuye ahantu hakomeye. Abatarabaye mu buzima bubi usanga biyemerera ko babaga mu byaha bikomeye ariko Imana ikabavanayo maze bagahitamo kuyikorera.
Mu nkuru y’umunsi wa none twifuje kubagezaho ubuzima bw’umwe mu bahanzi bakomeye muri aka karere uririmba indirimbo zahimbiwe Imana. Uyu muhanzi tugiye kuvuga akomoka mu gihugu cya Uganda kandi afite amateka akomeye.
Mu magambo make, turabagezaho mu nshamake ubuzima bwa Wilson Bugembe. Uyu musore ni umuririmbyi, umuvugabutumwa mu buryo bwo kubwiriza no kwigisha, ni umushumba ndetse akaba n’umubyeyi w’abana benshi arera kuko we atarabyara, dore ko akiri ingaragu!. Wilson Bugembe yamenyekanye nk’umunyamuziki ukomeye igihe yari afite imyaka 19 y’amavuko gusa.
Pasitori Wilson Bugembe ni umwana wa kabiri mu bana b’abahungu batandatu (6) bavukana nawe ariko bose bavuka ku babyeyi babanaga n’ubwandu bwa gakoko gatera SIDA, bavukira I Masaka muri Uganda. Burya Imana ikora ibitangaza, Wilson Bugembe na murumuna we wa bucura witwa Brian baje kuvuka nta bwandu bw’agakoko gatera SIDA burangwa mu buzima bwabo.
Igihe uyu mupasitori yari afite imyaka 10 gusa, yaje kuva I wabo ku ivuko I Masaka nyuma y’urupfu rwa se umubyara muri 1995.
Ababyeyi be bose bamaze gupfa ndetse n’abavandimwe be uko ari 4, sekuru we yatangiye kumufata nabi cyane, maze umwana w’umuhungu yiyemeza gucika yerekeza I Kampala kwibanira na nyirakuru.
Wilson Bugembe ubu uyobora itorero ryitwa Light the World Ministries ribarizwa ahitwa Nansana muri Uganda, amaze kubona ubuzima abayemo kwa nyirakuru n’ubundi ari ukubara ubukeye, yahisemo kwigira kuba ku mihanda yo mu mujyi Kampala maze atangira kujya atungwa n’ibyo kurya akuye aho bajugunya imyanda, akirarira munsi y’igiti, ubuzima avuga ko yamazemo igihe cy’imyaka ibiri.
Muri ubwo buzima bubi, niho pasitori Bugembe avuga ko yahuriye n’Umusamaritani mwiza(umugiraneza) ajya kumwitaho, anamufasha kwiga none ubu Uganda ndetse n’akarere muri rusange, hari umuririmbyi ukomeye Bugembe, umwigisha kandi w’umuvugabutumwa ukomeye ndetse umushumba w’itorero naryo rikomeye ryitwa”Light the World Ministries”
Wikwiheba kuko ubona ubuzima bukugoye, ntaho Imana itagukura kandi nta kure habaho Imana itakugeza ikuvanye aho wowe watekerezaga ko bitashoboka. Nta rirarenga ku buzima bwawe hari umugambi mwiza Imana igufitiye kandi nta kibasha kurogoya umugambi wayo ku buzima bwawe.


text:
“Ndetse n’ibintu byose mbitekereza ko ari igihombo kubw’ubutunzi butagira akagero, aribwo kumenya KristoYesu…mbifata nk’amase. …kimwe cyo nibagirwa ibiri inyuma, ngasingira ibiri imbere, ndamaranira kugera aho dutanguranywa”Abafilipi 3:8, 13-14
Aburahamu yohereje umugaragu we gushakira umuhungu we umugore.Imana yahiriye urugendo rw’umugaragu; imuhuza n’umukobwa wari wujuje ibyifuzo bye: Rebeka.
Uyu mukobwa yahisemo gusiga umuryango we, yemera kujyana n’umuntu atazi. “Bahamagara Rebeka, baramubaza bati ‘Urajyana n’uyu mugabo?’ Arabasubiza ati ‘Turajyana.’”Nubwo yemeye kujyana nawe, ntiyari azi uwari ugiye kumubera umugabo, cyangwa uburebure bw’urugendo bari kugenda. We yizeye gusa amagambo y’uwo mugaragu. Yafashe icyemezo gishingiye ku kwizera gusa.
Undi muntu wagaragaje ukwizera gutangaje ni Rusi. Yapfakaye akiri muto ariko asiga byose; asiga igihugu cye n’umuryango we, akurikira nyirabukwe Nawomi, wari ugiye gusubira mu gihugu cy’iwabo.
Nawomi yaramwinginze ngo asigare, ariko Rusi yamusubije ko icyemezo cye ari ndakuka: « …aho uzajya ni ho nzajya…Imana yawe ni yo izaba Imana yanjye » Rusi 1:16
Esiteri yashyize ubuzima bwe mu kaga, ajya gusaba umwami kurengera ubwoko bwe kandi bitari byemewe. Yoherereje Morodekayi ubu butumwa, « …nzasanga umwami, nirengagije itegeko, kandi niba nzarimbuka nzarimbuke » Esiteri 4 :16.
Yaba Aburahamu, Mose (Abaheburayo 11 :8, 24) na Daniel (Daniel 1 :16) bafashe ibyemezo bikomeye, kandi bari biteguye guca mu kaga ako ari ko kose ku bwo Kwizera Imana gusa.
Icyo natwe dukeneye ni ugushikama ku Mana, tukayizera no mu gihe igisubizo kitagaragarira amaso. Bibiliya itugira inama, nyuma yo kutweka aba bahamya bo kwizera. «…dusiganirwe aho dutegekwa twihanganye, dutumbira Yesu wenyine, ari we Banze ryo kwizera kandi ari we ugusohoza rwose… » Abaheburayo 12 :1-2
Aba bose batugose ku bwo kumaramariza mu bihe bikomeye bakwiye kutubera icyitegererezo muri byose, kuko igihe Imana izaba ibaza iby’umuntu wese, nta rwitwazo ruzaboneka, kuko ibyo tunyuramo bikadutsinda, hari ababinesheje bitwa intwari zo kwizera. Dukwiye gusaba Imana ikatubashisha guhagarara mu Mana neza.


text:
ark koko ntawivuga mabi ameza ahari!!!! abo muvuga Niba koko mwemezako bangizwa nabasore cg abagabo namwe mwifate mwese turebeko mubasigaye hari uzangirika? ese ubundi mubo mwahuye ukibuka ko ugiye guhemukira mugenzi wawe ni bangahe? wowe c kuki uhemukirwa ukababara? ubuhemu burangana. icyiza mufate umwanzuro muvuge muti uwanjye arahagije maze murebeko ibintu bitaba amahoro.
A-ha!! ntibyoroshe
ewana ni danger. jye mungire inama nari narifashe kuburyo kumyaka 30 naryamanye numukobwa rimwe gusa. Ikibazo mfite ubu umukobwa twatangiye gukundana we yaryamanye nabahungu 15 , ndamukunda cyane ariko iyo mbitekereje bintera umujinya mwinshi. Mbyitwaremo nte ? inama zanyu ndazikeneye
uwavuga abagore urabona atashyiramo umwuka kandi atarabisoza? usibyeko nubundi nitwe tubikorana nabo; cyakora kubakiri abasore nababwira nti ubishoboye niyigumire mubusore bwe ntawe uyobewe ko gushyaka aribyiza pe! arko kubyihotera nagahebuzo ; niba ugirango ndakubeshya wowe shyaka tu.
ariko turasetsa???!!! aho mwahereye ngo abagore, abakobwa ibi byose mubabaza babikorana n’ibiti???!!! si abagabo nkamwe babikorana???!!!
Erega abarata ibyaha bakoze ni bake,keretse iyo batanga ubuhamya kandi nabwo ntibavuga byose. Ariko ni nabyo nta mpamvu yo kurata umwanda wahozemo. Gusa ushima Imana ko yagukuye muri uwo mwana.
Ahaaaaa ! Barinda Babazana Se Icyo Bavuze Kitabaho Nikihe. Gusa Uteye Ikibuye mu..............iki............nicyo aba ahamije ubwo wasanga akurasheho. Nonese ko uvuga ngo muvuze ibyacu nta bakobwa bakorera iki kinyamakuru? ubwo nyine nawe ashakishe amakuru atuveho ukoabyumva.
ariko hari ibibazo mutwibazaho biri bizar ngo wakoze imibonano kangahe! ngo wagize inshuti, ...... muge mubaza ibyo mwumva namwe bifite umumaro.
Mwatuzanye!!!!tuvuzibyanyu mwahita mwiruka mugata ninkweto
ahaaaa sasa rero wowe wanditse iyinkuru ushoba kuba uringaragu kabisa kuko uvuga ibyabagore bahisha ntibyashira nukuja mubarekera ukooo ntakundi.


text:
Nari narangiritse mu buryo bufatika kandi biturutse ku babyeyi banjye. Nari narageze aho niyanga, mu yandi magambo nari mbihiwe no kubaho kubera igitugu natwazwaga na satani.
Nari imbata yo kwikinisha, kuryamana n’abo duhuje ibitsina, kureba amafilime y’urukozasoni, amashusho y’imikino itandukanye. Niyitaga umunyamahirwe ariko nta mahoro nari mfite muri ibyo byose.
Nakuriye mu muryango w’abantu bitwa ko ari abakristo ariko mu by’ukuri ntabwo twari abakristo nyakuri. Jyewe nigishijwe ibintu byinshi kuri Yesu ndetse n’ubuntu bw’Imana. Gusa jye ku giti cyanjye sinigeze nsobanukirwa Yesu uwo ari we cyangwa Ubuntu bwe bwuzuye buhesha abamwizera agakiza.
Umunsi umwe, Umwuka Wera yaransanze aranganiriza anyibutsa imigisha y’Imana mu buzima bwanjye, ariko kandi anyereka n’ibyaha byanjye. Numvaga nzarimbuka nkajya mu muriro nindamuka nkomeje iyo nzira mbi nari ndimo. Imana yangiriye imbabazi impamagarira gukurikira inzira yayo ngo izampe ubugingo buhoraho.
Ibi byankozeho cyane kuko sinigeze na rimwe ntekereza ko hari uwankunda bene aka kageni. Yarankunze yirengagiza ibyaha byanjye. Numvaga nifuza gukurikira iyo nzira ariko nkumva ntazaguma uko nari meze.
Imana yongeye kunsanga irambwira iti ‘’Byaba ari nk’ubusazi uramutse utakaje urukundo rwanjye nyakuri’’. Icyo gihe nibwo numvise ngomba kwemera umuhamagaro w’Imana nkinjira mu rukundo rwayo, aho kwigumira mu byaha binyobora inzira mbi yo kurimbuka.
N’ubwo nari ntariyumvisha ubuzima bwo muri Kristo Yesu ariko numvaga nshaka kwegurira Imana ubuzima bwanjye.
Maze gufata iki cyemezo Imana yansabye kubihamisha isengesho rigira riti ‘’Mana yo mu ijuru, nerekeje umutima wanjye iwawe, ndakwinginze umbabarire ibyaha byanjye. Ubu nemeye kuba uwawe ngo ubushake bwawe abe ari bwo buganza mu buzima bwanjye, mu izina rya Yesu, Amen’’.
Nyuma y’iri sengesho, narahindutse, Yesu ahindura ubuzima bwanjye. Sinongeye kwiyumvamo agahinda, urwango cyangwa irari. Nuzuwe n’umunezero n’amahoro. Numvaga nakwifuriza abantu bose guhindurwa n’Imana.
Uyu munsi Imana irankoresha kugira ngo igere no ku bandi bameze nka njye. Ntabwo ari abaryamana bahuje ibitsina gusa ahubwo ni abatarizera bose, abahakana Imana, n’abandi bose batarizera Umwami Yesu. Ubuntu bwe burenze uko babwibwira, yamennye amaraso ye kugira ngo tubabarirwe.


text:
Ubushakashatsi bwakozwe bwagaragaje ko umubare w’abasaba guhuhurwa wavuye ku bantu 235 babisabye muri 2003 ugera ku 1807 muri 2013.
Uburyo bwo guhuhura bukoreshwa mu bihugu bimwe na bimwe aho umurwayi ufite indwara idakira abyisabira maze agaterwa urushinge rumwica atabanje guhura n’ububabare bikozwe n’abaganga.
Kuva muri 2002 kugeza ubu gusaba guhuhurwa (euthanasie) ni igikorwa cyemewe n’amategeko ku bantu barwaye indwara zidakira kandi zibabaza mu Bubiligi.
Urubuga Top-Santé dukesha iyi nkuru ruvuga ko ubushakashatsi bwakozwe na Kaminuza ya Brussels bukandikwa mu kinyamakuru Canadian Medical Association, bwagagaje ko abasabye guhuhurwa barushaho kwiyongera umunsi ku munsi.
By’umwihariko, hagati y’umwaka wa 2003 n’uwa 2013, abarwayi 8752 bari bafite ibibazo byo mu mutwe, n’ibyo ku mubiri bidakira basabye guhuhurwa.
Kugeza ubu, umubare w’abasaba guhuhurwa wikubye inshuro umunani kuva mu mwaka wa 2003 kugeza 2013. Abarwayi bagera kuri 235 babisabye mu 2003, abagera kuri 1807 babisaba mu mwaka wa 2013.
Urwo rubuga rukomeza ruvuga ko imibare ya nyuma yatanzwe n’abayobozi b’u Bubiligi mu mwaka wa 2015, igaragaza ko abarwayi bagera ku 2000 basabye guhuhurwa.
Umurwayi ufite indwara idakira, abaganga bakaba baragerageje ibishoboka byose bikanga,bakamubwira ko nta kindi asigaje uretse urupfu ngo afite uburenganzira bwo gusaba bakamurangiriza ubuzima.
Ngo abenshi mu basaba ubu buryo, ni abari munsi y’imyaka 80 baba barazahajwe n’indwara cyane cyane ya kanseri aho bagera kuri 69% muri icyo gihugu, naho abandi bakaba ari abari mu nzu z’amasaziro ubuzima bwabo buri mu marembera.
Igituma umubare w’abashaka guhuhurwa wiyongera mu Bubiligi ngo ni uko abaturage babifata nk’ibintu bitaziririzwa ndetse bidafite n’icyo bitwaye muri sosiyete ndetse n’abaganga bakaba babisobanurira abarwayi imbonankubone.
Mu Bufaransa naho igikorwa cyo guhugura kiremewe kuva hatorwa itegeko ryiswe "Claeys-Leonetti" ku wa 2 Gashyantare 2016. Aha ho ngo igisabwa ni ukuzuza urupapuro rwanditseho amabwiriza abigenga gusa.
Inkuru bifitanye isano: U Bubiligi: Umwana yishwe nyuma yo kubyisabira


text:
Ku ncuro ya kabiri ubuyobozi bwa ADEPR-Ururembo rw’Umujyi wa Kigali bwongeye gutegura amasengesho y’iminsi 40, nyuma y’ayabaye umwaka ushize, bikaza kwifuzwa n’abakristo mu isozwa ryayo, ko yaba ngarukamwaka kubera ibihe byiza bayagiriyemo umwaka ushize w’2015.
Umushumba w’ururembo rw’umujyi wa Kigali Rev. Past Rurangirwa Emmanuel, yavuze ko nk’ururembo rw’umujyi wa Kigali bongeye gutegura aya masengesho y’iminsi 40, kuko byifujwe n’abakristo bo ubwabo bitewe n’ibihe byiza bagiriye mu masengesho yabanjirije aya. Avuga ko basanze aya masengesho akwiye kuba ngarukamwaka bitewe n’impinduka babona azajya asiga ku bakristo, itorero ndetse n’igihugu muri rusange.
Umushumba w’ururembo rw’umujyi wa Kigali Rev. Past Rurangirwa Emmanuel
Mu gihe hategurwaga amasengesho y’umwaka ushize, habayeho gutegura insangamatsiko yibandwagaho buri cyumweru, ubu akaba ari nabwo buryo bwongeye gukoreshwa no muri uyu mwaka, intego y’uyu mwaka ikaba ari ‘’Ukugaruka ku rukundo rwa mbere.’’ Ibyahishuwe 2:14
Nubwo ariko haba hatanzwe iyi nsangamatsiko nyamukuru, hanateguwe uburyo inyigisho zigenda zitangwa muri aya masengesho hirya no hino ku midugudu yose igize Ururembo rw’umujyi wa Kigali. Izo nsangamatsiko zikaba ziteguye hashingiwe ku byumweru amasengesho amara ku buryo bukirikira:
• Icyumweru cya mbere: Kwigisha k’Urukundo rw’Imana
• Icyumweru cya kabiri : Kwigisha k’ Urukundo rw’abashakanye
• Icyumweru cya gatatu : Urukundo hagati y’abantu n’abandi
• Icyumweru cya kane : Gukunda igihugu
• Icyumweru cya gatanu : ibikorwa by’urukundo
• Icyumweru cya gatandatu : ukwikiranura abantu bafitanye ibibazo barikiranuye hashingiwe ku nyigisho zatanzwe
Ubuyobozi bwa ADEPR-Umujyi wa Kigali buvuga ko bwiteze umusaruro wikubye incuro nyinshi uwabonetse ubushize. Ibi ubuyobozi bubishingira ko ngo Nibature zikomeje kwitabirwe ku kigero gishimishije, amateraniro nayo akaba agenda yitabirwa ku rwego rushimishije.
Aya masengesho kandi nk’uko byifujwe azakomeza kuba ngarukamwaka mu rurembo rw’ umujyi wa Kigali, uretse abakristo bo mu itorero rya ADEPR akaba yitabirwa n’abandi baturutse mu matorero atandukanye. Ay’uyu mwaka w’2016, akaba yaratangiye tariki 10/01/2016 akazarangira kuri 21/02/2016.


text:
Ishuri Rikuru ryigisha Imyuga n’Ubumenyingiro mu Ntara y’Iburasirazuba ryagaragaje udushya turimo n’icyakemura iki kibazo n’impanuka zikaba zagabanuka.
Ni mu imurikagurisha ryateguwe n’Intara y’Uburasirazuba aho abanyeshuri bagaragaje uburyo bushobora gufasha polisi kubona amakuru y’abadakurikiza umuvuduko wagenwe bityo bakabihanirwa n’ubuzima bw’abantu bukarengerwa.
Uko ubwo buryo bukora,hari akuma gashyirwa mu modoka gatanga amakuru mu buryo bw’ubutumwa bugufi (automatique sms),aho umushoferi urengeje umuvuduko wagenwe ako kuma gahita kohereza ubutumwa bugufi burimo nimero iranga imodoka, itariki ndetse n’isaha n’aho byabereye.
Ibyo byafasha kwirinda impanuka kuko abashoferi bazajya bitwararika kurenza umuvuduko mu gihe bazaba bazi ko amakuru ahita atangwa binyuze mu ikoranabuhanga, bitarindiriye gutegereza abapolisi bashinzwe umutekano wo mu muhanda.
Akandi gashya kamuritswe n’iri shuri ni uburyo bwo gukora amakaro hifashishijwe amabuye yo mu bwoko bwa marble ndetse n’ibikoresho biboneka mu Rwanda.
Ayo makaro ashobora gukoreshwa incuro irenze imwe kuko ushobora gusenya inzu ukazongera ukayakoresha akiri mazima.Ibi byerekana ko gahunda yo guteza imbere ibikorerwa mu gihugu ishoboka kuko abanyarwanda na bo bashoboye gukora ibikomeye kandi biramba.
Umuyobozi wa IPRC East,Ephrem Musonera avuga ku bijyanye n’udushya twamuritswe yagize ati ’’ Ni inshingano zacu guhanga udushya mu buryo buhoraho, hari ibikorwa byinshi dusanzwe dukora kandi hari n’ibindi tuzakora kugira ngo abanyeshuri biga hano bakomeze guhanga udushya tujyanye no gukemura ibibazo by’aho iri shuri riri ndetse n’iby’abanyarwanda muri rusange.’’
Abanyeshuri bamuritse ibyo bikorwa bavuga ko nta bwoba bafitiye isoko ry’umurimo kuko baba bizera ko ibitekerezo byabo byavamo imishinga ibyara inyungu.
Ishimwe Eric urangije umwaka wa gatatu w’ubwubatsi muri kaminuza, akaba ari na we wazanye umushinga wo gukora amakaro yagize ati ’’Mu byo twiga harimo no kwihangira imirimo, ubu nta bwoba mfite kuko uyu mushinga wo gukora amakaro wambyarira inyungu. Ndateganya gukorana n’ikigega BDF gitera inkunga imishinga ibyara inyungu, maze uyu mushinga ukazanzanira amafaranga aho kwirirwa nshakisha akazi.’’
Umuyobozi wa IPRC East yijeje ko ku bufatanye n’akarere ka Ngoma hazashyirwaho ikigo kizajya gifasha abanyeshuri bafite ibitekerezo n’imishinga ibyara inyungu kubishyira mu bikorwa bityo bakaba ba rwiyemezamirimo.
Mu imurikagurisha ry’Intara y’i Burasirazuba ryabaye kuva tariki ya 18-kugeza tariki ya 29 mu karere ka Rwamagana rikaba ryarasoje IPRC–East yegukanye umwanya wa kabiri mu bamuritse neza.


text:
ven.
04
févr.
2011
1. TUMENYE PAROISSE NYINAWIMANA
Paroisse NYINAWIMANA ni imwe mu ma paroisse 17 agize diyosezi gatorika ya BYUMBA.Iherereye mu Ntara y’amajyaruguru, mu karere ka Gicumbi.Ihuza imirenge ine: RUKOMO, Kageyo, RUTARE na Nyamiyaga ari nayo icyicaro cya Paroisse giherereyemo.
Iri ku birometero 65 uvuye i Kigali. Ifite ubuso bwa km² 32, ifite abaturage 40.704 muri bo 16.789 ni abakirisitu gaturika nkuko byagaragajwe n’ibarura ryo muri 2010. Iyi paruwasi yashinzwe ku itariki ya 01/11/2005, ifite amasantarari ane: Nyinawimana, Mugina, Kinjojo, Gicumbi. Igizwe na succursale 4: Kagamba, Munyinya; Kagamba na Runanga.Igizwe kandi n’inama 46 zifite imiryango remezo 87.
2. IMIRIMO YA GITUMWA.
Ubu Paroisse NYINAWIMANA ifashwa ku buryo bwa hafi n’abapadiri babiri : Padri DUSHIMIYIMANA J.M.Vianney na Padri UFITEYEZU Bonaventure. Bunganirwa kandi na komosiyo y’ubutumwa bw’abarayiki yagabye amashami kuburyo bukurikira :
Muri uyu mwaaka ushize hari ibyo twibanzeho kurusha ibindi kubera impamvu ebyiri z’ingenzi :
- Inshingano twahawe n’umushumba wa Diyosezi muruzinduko yagiriye muri Paroisse yacu kuva kuwa 20-24 Mutarama 2010
- Paroisse yizihiza isabukuru y’imyaka 5 imaze ishinzwe.
1. Ubukangurambaga bw’imiryango remezo
Paroisse Nyinawimana ishyize imbere iyogezabutumwa mu miryangoremezo rifite iyi ntego”Guharanira ubukristu bubyara ubuvandimwe tugamije ubutagatifu.” Muntangiriro z’umwaka wa gatanu paroisse ya Nyinawimana yujuje ,ibyiciro byose by’abakristu byashishikarijwe kwitabira isengesho rigamije uguhiduka kwa buri wese abikesheje kuzirikana Ijambo ry’Imana no gusabana n’abavandimwe be.
Mu miryango remezo 87 igize paruwasi yacu harimo gahunda zo gukangurira abakristu muri rusange n’urubyiruko by’umwihariko , kugira imigenzo ndemyagihugu tugamije gushimangira ubumenyi bw’ijambo ry’Imana, urukundo,ubutabera n’amahoro,ubumwe n’ubwiyunge, Kubaka Kiliziya n’igihugu , gukunda umurimo …. Mu z’umwaka wa 2009 hari ingorane zari zaragaragaye: Imiryango remezo itarakomera. Hari abatarumva neza akamaro k’imiryango remezo. . Imiryango remezo imwe n’imwe idafite urugo rwo guteraniramo , ubwumvikane buke hagati ya bamwe mu bayigize... Uyu mwaka abapadri n’abafaratiri bagize uruhare runini mu guhindura bimwe muri ibyo byavuzwe haruguru. Biyemeje kandi gukomeza kuyisura no kuyihugura.
Hashyizweho uburyo bworoshye bwo kuyihuza bagengendeye ku minsi mikuru y’abatagatifu baragijwe, ku buryo abahuje abatagatifu cyangwa abafite abatagatifu bahuje amateka y’ubusabaniramana n’imiryangoremezo itumirana igakuza umushyikirano n’ubusabaniramana. Umunsi utegurwa n’isengesho ry’iminsi icyenda , bagafatamo 2 yanyuma bahurira kuri paroisse mu mwiherero na Penetensiya. Iyo bishobotse berekwa Film y’ubuzima bw’umutagatifu bibuka .
Buri gihembwe habaye inama zo gusuzuma ibikorwa by’imiryango remezo.
Uyu mwaka ushize kandi ku itariki ya 28 /8 habayeho umunsi wihariye wo kwishimira ibyagezweho n’imiryango remezo . Wari umunsi w’ubusabane bw’abantu 4 bagize komite muri buri muryango-remezo .
Dore zimwe mu mbuto zatangiye kugaragara :
Mu rwego rwo gutunga Paroisse, buri cyumweru hari imiryango 2 remezo itanga ituro ryo gushimira Imana.
Ituro ry’umukristu ryakirirwa mu muryango-remezo kandi rigatangwa bitarenze ukwezi kwa gatandatu.
Inzego 9 z’ubutumwa mu miryango remezo ziyemeje gukora neza.
2. Liturgie
Mu rwego rwo gufasha abakristu gucengera amabanga y’Imana no kunogereza ibikorwa by’ubusabaniramana hashyizweho komisiyo ya liturgiya ifite amakomite mu masantarari yose. Zimwe mu nshingano zayo ni
- Guhugura abashinzwe liturijiya kuri Paruwasi, mu masantirali no mumiryango remezo.
- Gushyigikira amatsinda ashinzwe liturgiya kuri buri rwego (abasomyi, abahereza n’abashinzwe umutuzo w’isengesho, abagabuzi b’ingoboka b’ukaristiya
-Komisiyo ishinzwe kandi kureba ibikoresho bibuze mumasantarari yose no kubishaka hakurikijwe ibyihutirwa.
Muri uyu mwaka haguzwe byinshi: Utubati, amakanzu y’abahereza n’ay’abapadri, ibitabo by’amasomo n’ibya misa.
Mu rwego rwo gufasha abana kongera ubumenyi muri liturgie abahereza bahawe amahugurwa anyuranye. Hahuguwe kandi abakirisitu bakora imirimo umwe n’imwe igihe Padiri atabonetse (Gushyingura, gushyira abarwayi isakaramentu,) Mu rwego rwo kongera umubare w’amakorali aririmba neza habaye amahugurwa anyuranye y’indirimbo n’imiririrmbire n’imiterere y’amakorali..
3. Itegurwa n’itangwa ry’amasakaramentu
Umwaka turangije habayeho ibikorwa binyuranye byo kwigisha amahame abakristu bagomba kwemera , amategeko bagomba gukurikiza n’amasakaramentu bagomba guhabwa.
-Nka paruwasi igitangira koko hagaragara ibibazo byinshi muri gatigisimu n’ubwigishwa. Ariko iby’ibanze bya kozwe ni ibi bikurikira:
-kohereza abakateshisiti mu ishuri ryabo mu RUHENGERI. Kugeza ubu tumaze kugira abakateshiste 4 barangije kwiga.
- Gushakira abakateshisiti agahimbazamusyi:Ubu buri wese ahabwa isabune y’amafaranga 2000 frw ku kwezi.
-Kubaka ibibeho no gusana ibihari. Hasanwe ishuri rya Nyinawimana.
- Guhugura abashinzwe amasomero hifashishijwe abaterankunga nka CARITAS ya Diyosezi...
Abana barangije mu isomero babonewe inkunga yo korora inzuki.
Uretse ibyo byose, abana bahawe amasakaramentu bateguwe neza, Abasore n’inkumi bitegura gushyingirwa bategurwa amezi atatu kandi iyo barangije habaho gahunda ya buri kwezi yo kubahuriza muri rumwe mu ngo z’urungano . Abagarukiramana bahabwa inyigisho zihariye zijyanye n’ibyiciro barimo.
- Kubazwa kwa buri wese witegura guhabwa no guhesha isakaramentu yatsindwa ntarihabwe agasibira byatumye abakristu barushaho guhugukira inyigisho za Kiliziya. Abageze mu za bukuru bifuza batisimu bategurirwa mu miryango remezo umusaseridoti akabahera yo amasakaramentu.Bahabwa inyigisho z’ibanze ngombwa ku mukirisitu
( ikimenyetso cy’umusaraba, ibisobanuro ku indangakwemera, amasengesho yoroheje Kwanga icyaha,…).
Icyitonderwa: abagarukiramana bavuye muyandi matorero bakurikiza amabwiriza y’ubwigiswa (imyaka ibiri). Uretse abavuye mu baporoso bategurwa amezi icyenda. Iyo bakiriwe babatirisha abana batarengeje imyaka itandatu. -Mu rwego rwo kwigisha abakristu ku buryo buhoraho hashyizweho gahunda y’inyigisho muri za kategori zose kandi mu masantarari yose. Iyo bishobotse Padri azindukira mu masantarari aho asomera misa abaje mu nyigisho. I bi bibafasha kongera ubumenyi mu by’Imana no mu bindi. Guhera umwaka ushize kandi , hariho Kubazwa kw’ababyeyi b’umubiri n’ababatisimu bagiye kubatirisha impinja ku cyumweru cya gatatu cy’ukwezi .
Ababyeyi batojwe umuco wo guhuza nibura rimwe mu mwaka abana babyawe muri batisimu kugirango bakomeze kubaha inama n’impanuro zikenewe. Ku bijyanye n’isakaramentu ry’ugushyingirwa umwaka ushize twahanganye n’ibibazo bikurikira.
Abakobwa bashyingirwa batwite.
Abatandukana barahawe isakaramentu ryo gushyingirwa.
Abakobwa bishyingira gipagani.
Imwe mu myanzuro yafashwe n’inama nkuru ya paroisse ni uko Umukobwa ugaragayeho ko atwite adahabwa isakaramentu. Iyo amaze kubyara bajya mu bagarukiramana. Kuri iyi ngingo hakurikizwa amategeko ya Kiliziya uko yakabaye.
Abishyingiye barasurwa bakagirwa inama. Iyo biyemeje kuva mu cyaha bagatandukana bategurwa vuba bagasezerana mu bagarukiramana - Iyo batarava mu cyaha bifungira amasakaramentu,bagaruka bagahabwa umwaka wo kwivugurura. Komisiyo ibashinzwe mu ihuriro ry’ingo yubahiriza inshingano zayo zo kubagira inama.
4 Iyogezabutumwa mu bana
Abana bamaze guhabwa isakaramentu ry’ugukomezwa bashyiriweho utugoroba tw’abana mu miryango remezo . Nibura kabiri mu kwezi abo bana bahuza bagenzi babo batarahabwa amasakaramentu bakigira hamwe amasengesho , indirimbo na gatigisimu muri rusange. Hateguwe amahuriro y’abana nyuma hakorwa amarushanwa y’ibibazo n’ibisubizo ( COMPETITION NOEL ) aho abana bakoze ibihangano binyuranye ku iyobera ry’ukwigira umuntu kwa Jambo nk’uko bigaragara muri Bibiliya .Twakomeje gushyigikira kandi ibikorwa bya enfance missionnaire birimo ubutumwa mu ngo z’abatishoboye no mu bana batagira kivurira.Ubu hari korari y’abana igeze ku rwego rushimishije.
5. Ubusugire bw’ingo kuboneza urubyaro no kurwanya SIDA.
Paroisse Nyinawimana ifite gahunda yo gufasha abubatse ingo kurema imiryango mizima . Gahunda yo gutegura abifuza kurushinga ifite intego yo gushimangira agaciro k’isakaramentu ry’ugushyingirwa , urukundo n’ubwubahane hagati y’abashakanye binyuze mu biganiro , uburere bwa gikristu n’ubwakimuntu butozwa abana…
Izo nyigisho zitangirwa mu rubuga rugari ruzwi ku izina ry’ihuriro ry’ingo( forum des couples ) Ubu ryitabirwa n’ingo zigera kuri 300.Uyu mwaka havutse itsinda ry’abakozi baba ahandi naryo rikataje muri iyi nzira . Imwe mu migambi yabo ni : gushyiraho akanyamakuru ka Paroisse kitwa MURYANGO WANJYE TUGANIRE .
Gukangura abandi banyabwenge inyigisho z’ihuriro ry’ingo. Izina ryabo ni Lumière des familles. Bahura nibura rimwe mu gihembwe kandi bakishakamo uburyo bwo kubona ibikenewe. Umunsi bahimbaje ku buryo bunoze ni Saint Valentin ( le 14/02). Wabaye umunsi wo gushimira Imana .
Dushishikariza abashakanye kuboneza urubyaro :
Paroisse ifite bureau ihoraho n’umukozi ufasha ingo kuringaniza urubyaro hakoreshejwe uburyo bwa kamere. Paroisse igenera umwanya uhagije abakozi b’ivuriro rya Munyinya mu gutanga izindi nama zikenewe muri gahunda z’ubuzima bw’imyororokere no kwirinda SIDA.
Bimwe mu bindi bya kozwe ni:
- Gushyiraho ihuriro ry’ingo muri buri santrale.
- Gushyigikira amakomisiyo y’ihuriro ry’ingo muri buri santrale.
- Gushyiraho umusanzu w’ihuriro ry’ingo.
- Gutegura neza ihuriro ry’ingo rya buri mwaka.
-Gushishikariza imiryango kwitabira gahunda y’ubusugire bw’ingo
-Kugira amatsinda akurikirana gahunda y’ubusugire bw’ingo muri buri santrali
-Gufasha ababyeyi bibana n’abakobwa babyarira iwabo kwisanzura no kongera gutekereza neza ku muhamagaro wabo
6. Iyogezabutumwa mu rubyiruko
Iyogezabutumwa mu ru byiruko ryagaragaje ibibazo biri mu rubyiruko.Urubyiruko usanga rutakigira umwanya wo gusenga. Ntirugifata umwanya ngo rutekereze ku buzima bwarwo nk’abakirisitu. Ubukene no kubura imirimo birarwugarije. Urubyiruko kandi rwugarijwe n’indwara z’ibyorezo n’impungenge z’ejo hazaza tutibagiwe n’ubujiji….
Bimwe mu byakozwe kugeza ubu ni ibi:
- Gushishikariza urubyiruko kwinjira mu makoraniro y’abasenga.
- Gushyiraho iminsi yihariye y’urubyiruko y’amasengesho. Noveni zitandukanye ndetse na misa zihariye( Buri wa mbere )
- Gushishikariza urubyiruko kwitabira gahunda z’imiryango remezo.
- Gushimangira amahuriro y’urubyiruko (forum des jeunes).
- Kurukangurira kwibumbira mu miryango y’ agisiyo Gatorika.
- Guha ingufu za kategori z’urubyiruko hatangwa igipande cy’urubyiruko
- Gushishikariza urubyiruko gukunda umurimo bibumbira mu mashyirahamwe : Ubu bafite Coopérative Inshuti yorora inzuki ikanahinga imyaka inyuranye.
- Hari kandi gahunda ihoraho yo kwigisha urubyiruko gusoma, kwandika no kubara.
Urubyiruko rwa Paroisse Nyinawimana rwashoboye kwigurira bibiliya zigeze ku ijana.
7 M.A.C na G.P ( Imiryango ya Agisiyo Gatolika n’amakoraniro y’abasenga)
Muri iki cyiciro hagaragaramo ibikenewe guhugukirwa. Imiryango ya agisiyo Gatorika imwe n’imwe isa n’aho yazimiye n’ihari ikaba idakora neza. Imiryango myinshi ya agisiyo Gatorika itaragera muri Paruwasi, ubujiji bugaragara mu bayobozi n’abandi bagize iyo miryango n’amakoraniro…
Intambwe yo kubikosora yaratangiye. Muri uyu mwaka Imiryango ya agisiyo Gatolika ikora yahawe ingufu. Habaye imyiherero n’amateraniro anyuranye. Hakozwe ingendo ntagatifu i KIBEHO ku bakristu bose ku wa …. Abakristu bahurijwe hamwe mu kwezi kwa BikiraMariya n’ukwa Rozari bashishikarizwa kwibumbira mu miryango yisunga BIKIRA MARIYA ndetse n’indi itaragezwa muri Paroisse.
Abayobozi b’imiryango barahuguwe. Buri muryango wagaragaje kare gahunda y’ibikorwa ijyanye n’umurongo bagenderaho ihuzwa n’umurongo w’iyogezabutumwa rya Paruwasi. Kubashishikariza kwiteza imbere bakora ibikorwa bibyara inyungu. Buri muryango n’ikoraniro byashishikarijwe kugira isanduku izajya ibunganira mu bikorwa byabo no gufunguza konti muri banki.
8. Gutsura umubano
Kuba Paruwasi nta nshuti nyinshi iragira kubera ko itaramara igihe ivutse byateye abapadri gushyiraho komisiyo y’ububanyi n’ubutwererane (Jumelage ) . Iyo komisiyo yakoze uko ishoboye ihuza paroisse Nyinawimana n’andi ma Paroisse nka KAMONYI ya Diyosezi ya Kabgayi, CREON yo mu BUFRANSA , Solidarité COUTANCE, ORLEAN. Ibi byadufashije gusangira amakuru mu iyogezabutumwa no mu mibereho isanzwe y’abakristu.
9 .Uburere mu mashuri.
Kuba abana nta burere bwa gikirisitu buhagije bakibona mu mashuri ku ba ibigo bitakigaragaza ibikorwa by’urukundo bikorera abatishoboye no gufasha Kiliziya kuba hakiri abarezi benshi bataragarukira Imana ; kuba hakiri abarezi bagifite umushahara muto, ntibagire n’uburyo bwo guhura nk’abarezi b’abakirisitu , kuba hari abarezi badahugukiwe n’inyigisho z’iyobokamana ...hashyizweho komisiyo ya Paroisse y’uburezi. Zimwe mu nshingano yahawe kandi yagerageje kuzuza uyu mwaka ni:Gufatanya na Padri ushinzwe amashuri mu guhugura abarimu ku burere bwiza Education aux valeurs.
- Gukurikirana inyigisho z’iyobokamana zitangwa mu mashuri.
- Gushimangira Enfance missionnaire mu mashuri.
- Gutegura icyumweru cy’uburezi
10 Caritas n’ibikorwa byo kwita ku batishoboye
Kuba Paruwasi ifite abatishoboye benshi bakeneye gufashwa, kuba hari abana benshi bavuye mu mashuri kubera minerivali none bakaba bose batabaza Caritasi ya Paruwasi,kuba Centre IZERE ifasha abamugaye n’abana bafite ikibazo cy’imirire itarabona uburyo buhagije bwo gukora... Paroisse Nyinawimana ifite gahunda yo kubiba umuco w’urukundo n’impuhwe hagamijwe kugoboka abatishoboye. Buri mwaka hakusanywa inkunga yo gufasha abatishoboye.
Uyu mwaka wa 2010 hatanzwe mutuel le de santé ku batishoboye 500.Hashyizweho icyumweru cya CARITAS buri kwezi, abagize imiryango remezo bakegeranya ibyo bashoboye kubona bigashyikirizwa komite ya CARITAS ya Paroisse. Paroise igena kuri buri turo umusanzu wa CARITAS.
CENTRE SOCIAL IZERE
Ni ikigo cya paroisse kigamije gufasha abayituye kugira icyizere cy’ubuzima bwiza.
v Abana 36 bamugaye bahafatira ifunguro rya saa sita, 6 muri bo barahacumbika hagamijwe kuborohereza uburyo bwo kwigana n’abandi amashuri abanza. Mu biruhuko bajyanwa iwabo.
- Ababyeyi 32 bahabonera inyigisho zo gutegurira abana indyo yuzuye.
Urubyiruko ruhigira umwuga w’ubudozi bw’inkweto , imipira y’imbeho n’indi myambaro.
- Abashakanye bahabonera inyigisho zo kuboneza urubyaro no kwirinda SIDA.
- Urubyiruko ruhahererwa inama zinyuranye zibashishikariza gukunda igihugu,umurimo, imigenzo mbonezamana n’imicondemyagihugu
3. GAHUNDA Y’IMBATURABUKUNGU IGAMIJE KU RWANYA UBUKENE
( RESAP).
Umushumba wa diyosezi gatolika ya Byumba yifuza ko Nyinawimana yaba agasozi ndatwa n’irebero mubikorwa by’iterambere rigamije imibereho myiza y’abaturage.
3.1. RESAP NYINAWIMANA (Renforcement de la souveraineté alimentaire des populations)
Ni gahunda Paroisse ya Nyinawimana yihaye kugirango itange umuganda wayo muri gahunda y’igihugu y’iterambere ry’ubukungu no kurwanya ubukene(EDPRS).Intego ngenderwaho yatojwe abaturage ni « Hinga neza , Orora neza, ucunge neza, uzagira ubukire ».
3.2 IBYO RESAP IGAMIJE
1. Igamije ahanini guha abaturage ubumenyi buhagije mu buryo bugezweho bwo guhinga no korora, barebeye ku musozi w’ikitegererezo. ( Amahugurwa, ingendo-shuri, inama zinyuranye).
2. Igamije kandi kubonera abaturage uburyo bw’ibanze mu gufata neza ubutaka hakorwa amaterasi y’indinganire kuyarinda no kuyabyaza umusaruro.Abaturage bahabwa amafumbire, imbuto , Ibiti bivangwa n’imyaka.
3. Hakozwe amaterasi y’indinganire ku buso bwa ha 23 kuri paroisse na 24 mubaturage b’umurenge wa RUKOMO. Abaturage 512 batuye muri iyo mirenge (Abagore 400 barimo abapfakazi 148 n’abagabo 112) bibumbiye mu matsinda 20 agize Cooperative UBUMWE bahawe iyo sambu ngo bayibyaze umusaruro. Twabonye ubuzima gatozi n’icyemezo cy’ubutubutuzi. Begerejwe kandi inyongeramusaruro bubakirwa n’inzu yo gusaruriramo iyo myaka, hakaba hagamijwe gufasha abaturage bose kubona ibiribwa byinshi no kwibonera imbuto y’indobanure.
4. Diyosezi ya Byumba yahashyize ikiraro cy’ikitegererezo cy’inka n’ihene za kijyambere. Nyakubahwa Ministre w’intebe aherekejwe n’abandi ba ministre badutangirije gahunda yo koroza ayo matungo abaturage bibumbiye muri ya matsinda kugira ngo babone amafumbire.Hamaze gutangwa inka 10, ihene 50. Hari gahunda yo gutubura inkwavu 500 zizorozwa abana bo mumashuri abanza bafite ibibazo by’ubukene.
5. Muri uyu mwaka twasaguriye Diyosezi amafaranga 540000frw.
IBINDI PAROISSE YAGEZEHO
1. Abakristu bashoboye gutanga umusanzu ungana na miliyoni eshatu mu mushinga wo kugura imodoka ya Paroisse.
2. Mu nkunga zinyuranye z’abagiraneza paroisse yashoboye kwagura icumbi ry’abapadri.
3. Ku bufatanye na CARITAS ya Geneve ubuhinzi n’ubworozi byaravuguruwe ku buryo itanga umusaruro ushimishije.
4. Ubu kwizigamira no kuguza muri banki byabaye umuco kuko RIM yegereye abakristu ba Nyinawimana.
5. Ku bufatanye na Jumelage Rwanda RHENANIE Palatina habonetse inkunga yo kubaka ibyumba bitatu n’ubwiherero 12.
6. Kuri Proisse hari inzu icururizwamo inyongeramusaruro
7. Twaguze ishyamba rya ha 4 ku mafaranga 2000000 kandi ryandikwa mu mutungo wa Diyosezi.
IMISHINGA YA PAROISSE YIHUTIRWA
Byateguwe na Padri DUSHIMIYIMANA J.M.Vianney
Padri mukuru Nyinawimana


text:
Abakobwa batsinze kurusha abahungu mu bizamini bisoza umwaka w’ amashuri 2016
Mu manota y’ ibizami bisoza umwaka w’ amashuri 2016 yashyizwe ahagaragara kuri uyu wa mbere tari ya 9 Mutarama 2016 abakobwa batsinze ku kigero cya 55,1% mu gihe abahungu batsinze ku kigero cya 44,9%
Ni amanota y’ abanyeshuri bakoze ibizami bisoza umwaka w’ amashuri 2016 mu mashuri abanza n’ icyiciro rusange cy’ ayisumbuye(Tronc commun)
Ubwo yatangazaga amanota y’ibizamini bya Leta kuri uyu wa Mbere, Umunyamabanga wa Leta Ushinzwe amashuri abanza n’ayisumbuye, Isaac Munyakazi, yagaragaje ko abakobwa bakomeje kugira umubare munini w’abatsinze ikizamini cya leta.
Umubare w’abana bakoze ibizamini bose mu 2015, abakobwa bari 55%, abahungu bari 46%. Abatsinze ku inota ryafatiweho mu cyiciro cya mbere baba 6482 bangana na 4.4%.
Ati “Turishimira ko umubare wazamutse, aho bigaragara ko abana batsinze mu cyiciro cya mbere ari 9 957 bangana na 5.32%. Mu by’ukuri ni ikintu twakwishimira tugereranyije umwaka washize n’uyu mwaka, noneho mu bindi byiciro ni ukuvuga ku cya kabiri kugeza mu cya kane, ikigaragara ni uko mu gihe ubushize bari batsindiye ku inota rya 84.8%, uyu mwaka abatsinze nanone umubare wazamutse ugera kuri 85.4%. Abahungu muri bo bakaba bangana na 44.9%, abakobwa bakaba bangana na 55.1ku ijana.”
Mu mashuri abanza, abanyeshuri bakoze ibizamini bya Leta mu 2016 bari 194 679.
Munyakazi yakomeje agira ati “Mu cyiciro rusange ho ikigaragara nabwo umubare w’abana batsinze wazamutse, aho abatsinze mu cyiciro cya mbere bavuye ku 10% mu mwaka ushize baba 11%, mu bindi byiciro bisigaye kuva ku cya kabiri kugeza ku cya kane, umwaka ushize bari batsinze kuri 87.24% ubu twakwishimira ko byazamutse bikagera kuri 89%. Abahungu bangana 47.8%, abakobwa nibo benshi batsinze kuri 52.14%.”
Aya manota uyu munsi ababyeyi n’abanyeshuri bashobora kuyabona hakoreshejwe uburyo bubiri, burimo ubwa SMS aho bakoresha 489, bagashyiraho nimero iranga umwana, cyangwa gusura urubuga rwa REB, umuntu akajya ahabugenewe, agashyiramo code y’umunyeshuri n’icyiciro yigagamo.
Munyakazi yakomeje agira ati “Mbere y’uko iki cyumweru kirangira abana bose turaba twabashyize mu myanya, mu mashuri biga bataha n’ibigo bigamo bacumbitse. Kuwa Mbere hakoreshejwe bwa buryo bukoreshwa mu kumenya amanota yabo, bazabona ibigo boherejwemo, bakazaba bafite icyumweru cyose cyo kwitegura no kubona ibisabwa.”
Umunyamabanga wa Leta Ushinzwe amashuri abanza n’ayisumbuye, Isaac Munyakazi
Biteganyijwe ko igihembwe cya mbere cy’umwaka w’amashuri wa 2017 kizatangira kuwa 23 Mutarama kikazarangira kuwa 31 Werurwe, kikazamara ibyumweru 10.
Igihembwe cya kabiri kizatangira kuwa 17 Mata 2017 kirangire kuwa 29 Nyakanga 2017 mu gihe kingana n’ibyumweru 15, naho icya gatatu gitangire kuwa 14 Kanama 2017 kirangire kuwa 18 Ugushyingo 2017, kikazamara ibyumweru 14.
Niba nta gihindutse, ibizamini bya leta ku bazasoza amashuri abanza mu 2017 bizaba hagati ya tariki 15-17 Ugushyingo 2017, naho ku basoza icyiciro rusange n’amashuri yisumbuye bikorwe hagati ya tariki 20 Ugushyingo n’iya 01 Ukuboza 2017.
Mu mashuri abanza, abanyeshuri abagaragara mu cyiciro cya mbere cy’abatsinze (First Division) bangana na 9957, ni ukuvuga 5.32 % by’abakoze bose, bavuye kuri 4.4 % batsinze umwaka ushize.
Mu cyiciro cya mbere cy’amashuri yisumbuye, abakobwa batsinze ku kigero cya 52.1 %, mugihe abahungu batsinze ku kigero cya 47.9 %.
Mu batsize muri icyo cyiciro, abagaragara mu cyiciro cya mbere bangana na 11 % ugereranyije na 10 % bagaragaye umwaka ushize.
Abanyeshuri bose bakoze ibizami bisoza umwaka w’amashuri 2016 mu mashuri abanza ni 194 679, mu gihe mu cyiciro cya mbere cy’amashuri yisumbuye ari 91 492.
Ibitekerezo
-
Adeline
10 January 2017 -
None se ko muvuga pourcentage ntimuvuge aggregate bafatiyeho? Mwagiye musobanura neza.
-
kwigira pierre
10 January 2017 -
nibatubwire inota ryifatizo yaba P6,over ndetse na S6 murabanyamakuru twemera mutubarize.
-
umusaza
9 January 2017 -
mujye mutandukanya izi % . iyo uvuze ngo abakobwa batsinze ku kigereranyo cya 55.1% abahungu 44.9% naho abakoze abakobwa bari 55% abahungu ari 46% harimo udukposa:
1) 55% 46% birenze 100% bivuze ko harimo ikosa
2) ugiye gukora % yo gutsinda kuri buri sex ntiwafata % y’ abatsinze kuri buri sex ngo wibagirwe % y’ abakoze bayo.
urugero kugira ngo byumvikane:
ikizamini gikozwe n’ abakobwa 70 n’ abahungu 30 bose hamwe ni 100;
hatsinze abakobwa 35 n’ abahungu 15 bahwanye na 50%
nujya kubara % y’abatsinze ukurikije sex bizaba 35/70 = 50% na 15/30= 50%
bivuze ko sex zombi zatsinze kimwe. aha ntabarusha abandi gutsinda.
no muri kiriya kizamini rero abakobwa ntibarushije abahungu gutsinda kuko hakoze abakobwa benshi no mubatsinze nibo benshi bitavuze ko ari bo bahanga.
-
HAKIZIMANA VENUSTE
9 January 2017 -
MUDUHE INZIRA NEZA TWANYURAMO
-
Musinga
9 January 2017 -
Kbs murabambere mugutungunya ibizamini
-
mucyo aime
9 January 2017 -
Mutumenyeshe uko umuntu yakwireba ko yatsinze kuli Internet


text:
Ijipo imanuriye rimwe ndende, mu gihe uyambaye ugomba kwitonda ugashaka agashati keza bijyanye kandi ukirinda kugura ijipo ikurekuye cyane kuko ubwoko bwa bene ayo majipo butaberana no kuba ari nini mu mpande.
Iyi jipo iyo iri kuri taille yawe wayijyana ahantu henshi hasonanutse nta soni iguteye no mu nama zitandukanye, mu biro ku bafite akazi kiyubashye ndetse no k’uwikorera ku giti cye mu giye yumva ashaka kurimba kandi byiyubashye yakwambara bene iyi jipo.
Muri iyi minsi hakonje byo ni ni byiza kuyambara kuko ikurinda ubukonje ku maguru


text:
Ni muri urwo rwego, mu mirenge itandukanye yako hubatswe ibigega bifata amazi y’imvura n’ibyobo bifata amazi, cyangwa ingomero(dams), biri munsi y’ubutaka no hejuru yabwo byifashishwa mu kubika amazi ndetse no kuyuhira imyaka.
Ibyo bigega byubatswe mu Murenge wa Cyanika mu karere ka Nyamagabe. Ingomero zubatswe mu Murenge wa Tare zifashishwa mu kuhira imyaka ihinze mu materasi ari ku buso bwa hegitari 12 yatunganyijwe n’akarere ka Nyamagabe.Urugomero rwakira amazi ya meterokibe 250 yifashishwa mu kuhira hegitari imwe.
Mu Murenge wa Cyanika hubatswe ibigega 250 byahawe abaturage, bikaba bifasha abaturage mu kubona amazi yo mu rugo, bifashisha mu mirimo ya buri munsi no kuvomerera imirima yabo.
Ibyo bigega byubatswe n’umushinga Trocaire, mu rwego rwo gufasha abaturage guhangana n’ingaruka z’imihindagurikire y’ikirere.
Umuyobozi wa Trocaire mu Rwanda, Dony Mazingaizo, yavuze ko bakoze ibyo bikorwa mu rwego rwo gufasha abaturage kugira uruhare mu bikorwa bigamije guhangana n’ingaruka z’imihindagurikire y’ibihe.
Mazingaizo yavuze ko bazakomeza kunoza ibyo bikorwa, birimo guha abaturage amazi abafasha mu buzima bwa buri munsi, ndetse no kongera umusaruro wabo, birinda kwiringira imvura kuko batazi igihe izagwira.
Umuyobozi w’Akarere ka Nyamagabe, Mugisha Philbert, yavuze ko iyo gahunda ije kunganira abatuye ako karere kari gasanganywe ibibazo bitandukanye by’izuba ryatumaga batabona umusaruro cyane mu gihe cy’izuba.
Ati “ Tujya tugira ibibazo bikomoka ku mihindagurikire y’ikirere[...] Ibi bikorwa bigamije gufasha abaturage gufata amazi aturuka ku nzu, abaturage bakayakoresha mu ngo no mu kuhira imyaka, cyane ko hari igihe igihe cy’izuba kiba kirekire. Bifasha kandi kwirinda isuri yakwangiza imyaka n’imirima, aho kugira ngo amazi aturuka mu bisenge by’inzu atere ikibazo akaba igisubizo.”
Kubaka ibigega bifata amazi biri mu mihigo ako karere kahigiye imbere ya Perezida wa Repubulika mu mwaka w’ingengo y’imari 2016-2017.
Mugisha yavuzeko gufata aya mazi no kuhira byabagiriye akamazro cyane, kuko byongereye umusauro w’ingano mu Murenge wa Tare, ndetse rukaba n’urugero rwo kwereka abandi bahinzi ko no mu gihe cy’izuba bashohora guhinga.
Abaturage bubakiwe ibyo bigega bavuga ko byabafashije kongera umusaruro.
Bankundiye Claudine yavuze ko mbere yiriranwaga ikivomesho ku mutwe, avoma kure amazi yo kuhira umurima w’igikoni, nyamara ngo uyu munsi yarabyibagiwe.
Ndahimana Marcel avugako bagize amahirwe yo kubakirwa ibigega bifata amazi ubusanzwe yajyaga abateza isuri.
Tracaire icisha inkunga yawo mu miryango nyarwanda, ni muri urwo rwego ibyakozwe byacishijwe mu mpuzamakoperative Unicopagi ihuje kiperative 30 zikora ibikorwa by’ubuhinzi.
Mu rwego rwo gusangira ubumenyi bw’ibyo Trocaire yakoze mu Rwanda, abayobozi ba Trocaire bo mu bihugu birindwi bari mu Rwanda guhera ku wa Mbere tariki ya 24 Ukwakira 2016, aho baje kwigira ibyo Trocaire yahakoze, bakazasangira ubwo bumenyi.
Uwo mushinga watwaye amapawundi asaga ibihumbi 523, ni ukuvuga asaga miliyoni 500 mu mafaranga y’u Rwanda, yifashishijwe mu kubaka ibyo bigega n’ibyobo, kwigisha abaturage ndetse n’ibikoresho byifashishwa muri uwo mushinga.


text:
Abanyamabanga b’uturere n’Intara y’Amajyepfo bongeye gushyigikira AgDF
Abanyamabanga bakorera ku turere n’Intara y’Amajyepfo tariki 06/02/2013 bongeye gushyira andi mafaranga mu kigega Agaciro Development Fund ubwo basozaga amahugurwa bakoreye mu karere ka Nyanza ku buryo bwo kunoza imitangire ya servisi nziza aho bagiye bakorera hatandukanye. Ibihumbi 280 by’amafaranga y’u Rwanda babishyikirije Intara y’amajyepfo ngo izabibashyirire mu kigega cy’AgDF
Iyo mihigo yabo bayihiguriye mu nama isanzwe ibahuza rimwe mu gihembwe ngo bungurane ibitekerezo mu kazi bakora ko kuba abanyamabanga b’uturere n’Intara.
Si ku nshuro ya mbere bashyize amafaranga mu kigega cy’Agaciro Development Fund kuko bavuga ko ari bumwe mu buryo bubafasha  kwihesha agaciro no kugahesha abanyarwanda bose aho bari muri rtusange. Buri we mu bushobozi bwe yatanze amafaranga ahereye ku bihumbi 10 ukazamura bitewe n’uko barutanwaga mu bushobozi.
Ubwo amafaranga yakusanwaga yose hamwe yateranyijwe agera ku bihumbi 280 y’u Rwanda maze nibwo bayamurikiye ubuyobozi bw’intara y’amajyepfo babusaba ko bwazayabashyirira mu kigega cy’agaciro Delopment Fund.
Bongeye gusobanura ko gutanga amafaranga agenewe kujya mu gaciro Develoment Fund bitarangiriye aho ngo igihe cyose bibaye bazajya bibwiriza bayatange nta w’undi muntu ubibikije kuko iterambnere ry’u Rwanda ribareba kandi nabo bakaba bashaka kurigiramo uruhare nk’uko Nyantwari Rafiki umunyamabanga w’akarere ka Kamonyi mu izina rya bagenzi be yabitangaje.
Usibye amafaranga bashyize mu kigega agaciro Development Fund banagarutse no ku mikorere yabo bwite igomba kubaranga bavuga ko bagiye guhindurira isura akazi bakora bakareka kuba abanyamabanga basanzwe ahubwo bakagira uruhare muri gahunda zitandukanye zijyanye n’iterambere ry’uturere bakoreramo.
Bagize bati: “Umunyamabanga uzi icyo akora kandi wihesha agaciro agira uruhare mu bikorwa bitandukanye bigamije guteza imbere abo bakorana bakajya inama muri byose kuruta kwirirwa yandika ibintu buhumyi atazi aho biva naho bijyaâ€
Abanyamabanga b’uturere n’Intara y’Amajyepfo biyemeje ko bagiye gusubira aho bakorera bafite imigambi yo  kugira uruhare mu bikorwa bikorerwa mu turere twabo ndetse bakabijyaho inama nabo bakorana mu kazi ka buri munsi.
Mukiza Nkuyubwatsi umunyamabanga wa Guverineri w’Intara y’Amajyepfo  Alphonse Munyantwali yavuze ko iyo nama ibahuriza hamwe rimwe mu gihembwe ari ingirakamaro ngo kuko bicara bagasangira ubunararibonye ndetse bakavugurura n’imitangire ya servisi basanganwe.
Yagize ati: “Abaza batugana kimwe nabo dukorana badukeneraho byishi cyane niyo mpamvu iyo batabonye servisi nziza bifuza guhabwa ibyinshi birangirika ndetse bakadutakariza n’ icyizere kandi aricyo kiba gikenewe ngo benshi batwibonemo.â€
Abari muri iyi nama biyemeje ko bagiye kuba umusemburo w’impunduka nziza mu bijyanye n’imitangire myiza ya servisi mu turere bakoreramo no ku Ntara muri rusange.


text:
Ibyakorwa n’ukoresha mudasobwa yirinda kurwara amaso
Abantu batandukanye bakoresha za mudasobwa usanga akenshi bahura n’ikibazo cyo kugira uburwayi bw’amaso biturutse ku kunanirwa k’udutsi two mu mutwe bityo amaso akagira ikibazo cy’igabanuka ry’amatembabuzi ibyo bikabangamira imikorere yayo ndetse umuntu akagira n’ububabare igihe akomanya ingohe, hakaziramo n’indwara zitandukanye z’amaso. Ariko hari ibyakorwa ukoresha mudasobwa akirinda kurwara amaso.
Mumakuru dukesha imvaho nshya, ukoresha mudasobwa agomba kwirinda kuyishyira hafi cyane y’amaso, cyangwa kure cyane y’amaso. Ni ukuvuga ko agomba kuyishyira ahantu hari santimetero 45 cyangwa 50(cm) avuye ku maso ye.
Umuntu agomba kwicara neza adahengetse umutwe, kandi si byiza ko imashini iba iteganye ku murongo ugororotse n’amaso y’umuntu, ahubwo agomba kuyishyira hasi gato akamera nk’uwunamye igihe ayirebaho.
Urumuri rwa mudasobwa ntirukwiye guhindagurika, ni byiza ko umuntu akoresha urumuri ruke kandi agomba kureba niba amabara ari muri mudasobwa igihe ayikoreraho ibintu bitandukanye cyangwa ikindi yafunguye kuri mudasobwa ye adakabije, iyo akabije aba agomba kugabanywa.
Nyuma y’isaha cyangwa mbere yayo gato umuntu agomba kuvana amaso kuri mudasobwa nibura iminota itatu, mu gihe umuntu areba kuri mudasobwa aba agomba guhindura amaso gato akareba ku ruhande nibura buri minota 10.
Mu gihe umuntu ari kuri mudasobwa, agomba kandi gukomeza gukomanya ingohe kuko bituma imvubura z’amatembabuzi amaso akeneye ziza bityo amaso agakomeza kumera neza nta burwayi ahura nabwo. Hari kandi amazi yakorewe gushyirwa mu maso nayo arafasha mu gihe umuntu azi ko amara umwanya munini kuri mudasobwa.
Ni byiza kwirinda kuvuna amaso mu gihe umuntu asoma inyandiko zanditse mu nyuguti nto.
Niba habaho ikoreshwa cyane rya mudasobwa kandi kenshi, umuntu agomba kujya kwa muganga w’amaso nibura inshuro imwe mu mezi atandatu cyangwa se mu mwaka bitewe n’ubushobozi bwe, bityo bakamurebera niba nta maso arwaye.
Ku babishoboye hari udushashi twabugenewe tugurwa turinda urumuri rubi ruva kuri mudasobwa, hakaba ndetse n’amataratara muganga ashobora kwandikira umuntu, mu gihe amusanganye ikibazo cyo guhungabanywa n’urumuri rwa mudasobwa.
Abantu bakoresha mudasobwa bagomba kwitwararika mu mafunguro yabo ya buri munsi ntihaburemo imboga, by’umwihariko imboga ziribwa ari mbisi, kuko intungamubiri zazo zifasha cyane imikorere y’imitsi y’amaso.
Umuntu ukoresha mudasobwa agomba gukora imyitozo ngororamubiri yoroheje nko guhindukiza ijosi, kunanura umugongo mu gihe amaze igihe kinini ari kuri mudasobwa.


text:
Abantu benshi bakunze kugira ubwoba bw’agacurama ariko tukaba twababwira ngo ubwo bwoba ntabwo bufite ishingiro
Ubwoko bw’agacurama gashobora guhungabanya umudendezo wa muntu ni agacurama bita(chauve-souris vampire) kakaba kabarizwa ku mugabane wa Amerika mu gice cy’amajyepfo : akagacurama iyogahuye n’umuntu karamukomeretsa cyane kuburyo ava amaraso ari nayo kaba kishakira kugirango kayanywe!
Ingano y’agacurama(umubyimba)
Bitewe n’aho agacurama kaba ingano yako igenda ihindagurika bityo agacurama gakuze neza ahantu kishimiye gashobora kugera kuri metero imwe n’igice (1.50 m).
Agacurama karaguruka!
Tumenyereye ko inyoni arizo ziguruka ariko mu muryango w’inyamabere ari naho agacurama kabarizwa kuko nako gafite amabere gashobora kuguruka ,gafite ubwoya kandi kakonsa abana bako gakoresheje amata ava muri ayo mabere yako . n’ubwo twavuze haruguru ko agacurama gashobora kuguruka ntabwo kagira amababa ahubwo kaguruka gakoresheje ibyubi byako bigizwe n’agahu gato aho bifatanye n’amaguru y’imbere .
Agacurama gashobora kuguruka no mu mwijima (ijoro) ibi kakabishobozwa n’ubushobozi kibitseho butuma kagira ubushobozi bumeze nku bwa radar ,agacurama iyo kagenda n’ijoro kohereza amajwi imbere yako adashobora kumvwa n’umuntu iyo urwo rusaku ruhuye n’imbogamizi n’ukuvuga umusozi igiti cyangwa ikindi kintu icyaricyo cyose riragaruka iyo rigeze kugacurama kamenyako imbere hari ikintu gishobora kugahungabanya bityo kagaca iruhande.
Ibyo kurya:
uducurama turya imbuto gusa igice kinini gitungwa n’udukoko ibi bituma agacurama gashobora guhashya imibu ishobora kudutera malariya.
Agacurama iyo kaguruka kagenda gafunguye umunwa wako ibi bigatuma udusimba twose turi mucyerekezo kaganamo twiroha mu kanwa naho ibyubi byako bikaba byagereranywa n’inshundura izi zifashisha mu burobyi hanyuma uko urugendo rukomeza kakanyuzamo kakareba ko hari agakoko kafashe mu byubi byako kakaturya .
Ibitotsi
Muri rusange agacurama gasinzira kumanywa kagakora ingendo zako mu ijoro. Iyo gasinzira gacurika umutwe hasi amaguro afatishije ku biti cyangwa inkuta z’amazu .
Imyororokere
Ubuzima bw’Agacurama buratangaje!
Labels: utuntu n'utundi


text:
Minisitiri w’Umuco na Siporo Uwacu Julienne yasabye abahanzi basoje itorero ry’Indatabigwi kuba abarinzi b’umuco wa Gihanga.
Ubwo yasozaga icyiciro cya kabiri cy’iryo torero ryabereye i Nkumba mu karere ka Burera ku ya 27 Nzeli 2016, Minisitiri Uwacu yavuze ko abahanzi aria bantu bakurikirwa n’abantu benshi ku buryo bashobora gucengeza umuco babinyujije mu bihangano.
Yabasobanuriye ko u Rwanda atari ikirwa kiba cyonyine ahubwo ko nk’igihugu kigomba kugira umuco ukiranga ukagitandukanya n’ibindi.
Minisitiri w’Umuco na Siporo kandi yabasbye kwirinda gukoresha ibiyobyabwenge kuko atari byo bibagira ibyamamare.
Yabahaye urugero kuri Makanyaga Abdul na Ntamukunzi barambye muri muziki Nyarwanda, nabo bari mu itorero
Icyiciro cya kabiri cy’Itorero ry’Indatabigwi cyitabiriwe n’abahanzi 211 bangana na 87% ry’abakora uwo mwuga bose mu Rwanda.
Burabyo Dushime Yvan ukoresha mu muziki izina rya Yvan Buravan, arimo gusubiranamo indirimbo ye Just a Dance n’umuraperi ukomeye wo muri Tanzaniya witwa AY. Aganira n’Imvaho Nshya, Buravan (...)
Karemera Yves usanzwe akina akanayobora filime yageneye impano perezida Kagame kubera uruhare yagize mu gushyigikira gahunda ya HeForShe. Ni nyuma yuko umukuru w’igihugu ari mu bagabo ba mbere (...)
Tom Close asanga abahanzi b’ibyamamare bo muri Afurika batarusha The Ben kuririmba ahubwo bamurusha ubushobozi butuma ibihangano byabo bigera kure. Aganira n’Imvaho Nshya, Tom Close yavuze ko (...)
Icyamamare Arnold Schwarzenegger, wakinnye filimi nyinshi akaba na guverineri wa Leta ya California yatangaje ko ababazwa cyane n’ukuntu ari gusaza ku buryo iyo yirebye mu ndorerwamo akabona (...)
Minisitiri w’Intebe Anastase Murekezi yitabiriye igitaramo cyakozwe na Chorale de Kigali cyabaye mu ijoro ryo ku ya 18 Ukubuza 2016, avuga ko iyo korali yaririmbye neza bikamutera ubwuzu. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Uburyo dukwiye kwerekana ko Dukunda Imana. Ernest Rutagungira
Yesu ashimwe bana b’Imana uyu munsi tugiye kwigira hamwe ijambo ry’Imana nahaye umutwe uvuga ngo “Uburyo dukwiye kwerekana ko Dukunda Imana” Mbere y’uko ntangira nagirango nkubaze icyo kibazo Ese Ukunda Imana ? Uyikundira iki ? Uyikunda ute?
Ijambo ry’Imana dusoma muri Yohana 3:16-17 riravuga ngo “Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho. Kuko Imana itatumye Umwana wayo mu isi gucira abari mu isi ho iteka, ahubwo yabikoreye kugira ngo abari mu isi bakizwe na we. Iri jambo riratwereka agaciro k’urukundo Imana yadukunze.
Ubundi agaciro /Valeur y’impano ishobora kukwereka ikigero cy’urukundo ukundamo umuntu, Imana yaduhaye urugero nyarwo Yemera kuduha Yesu, nk’umwana w’ikinege ikunda cyane ngo adupfire,,mu ayandi.magambo,, Yiyambuye uwo yakundaga imuhwanya n’ibyaha byacu kubwo kudukunda.
Abubatse ingo bamfasha kubisobanura, kuba umuntu ashobora kwemera kukwiha, akaguha ubutunzi bwe n’umubiriwe mugahuza amaraso ni uko aba agukunze urukundo rukomeye.
Imana rero tuyikunda gute ? Ugukunda Imana si ukwiga gusa ibiyerekeye, Gukunda kugenda kwigaragaza mu ubuzima bw’uyikunda,kugenda gukura uko umuntu arushaho kumenya kamere yayo, ibyo ikunda cg yanga n’ibyo isaba bityo, uko abyinjiza mu ubuzima bwe arushaho gusa nayo, akabaho mu buzima buturanye nayo ( Butari kure ‘ubushake bwayo).
Rimwe na Rimwe tugaragaza ko tuyikunda dutanga ubutunzi bwacu, ndetse uwitanze cyane akaba ari we tuvuga ko ayikunda cyane, Ni byiza gusa aha wakwibaza ngo Ese abacyene ntibakunda Imana ?
Ijambo ry’Imana ritubwira neza ngo umuntu nankunda, azitondera ijambo ryanjye, na Data azamukunda, tuzaza aho ari tugumane nawe.Ariko utankunda ntiyitondera amagambo kandi iryo jambo mwumvise si iryanjye,ahubwo ni irya Data wantumye” (Yohana14:21-24).
Aha noneho biroroshye ko umuntu yasubiza cya kibazo , Ese ko yo yankunze birenze nge nyikunda nte ? Ese nyikundira iki ? Hari uyikundira ko yamuhaye agakiza, uyikundira ko itanga urubyaro, ko ikura ku cyavu byose si bibi gusa icyo Bibirira idusaba Ngo "TUYIKUNDISHE UMUTIMA WACU WOSE,UBWENGE BWOSE NDETSE N’UBUTUNZI BWACU.
Umutima-impamvu dukoranye igikorwa runaka, niyo nyamukuru yerekana ko ukunda Imana,Mbifurije gutekereza uko muyikorera n’impamvu ibibatera, Maze murusheho kuyikunda uko bikwiye.
Ernest Rutagungira/agakiza.org


text:
Ukunda umwana we amuhana hakiri kare!
“Urinda umwana inkoni aba amwanze, ariko ukunda umwana we amuhana hakiri kare” Imigani 13:24. Mu yandi magambo biravuga ngo “ Udahana umwana we ntaba amukunda, nyamara ukunda umwana we aramucyaha”
Nubwo muri bibiliya Yera bakoresheje ijambo inkoni, ariko bashakaga kuvuga ijambo guhana umwana, kandi hari uburyo bwinshi bwo guhana umwana bwemewe na Bibiliya.
Ubwo buryo sibwo nshaka gutindaho cyane ariko icyo nasobanukiwe neza nuko ngo ukunda umwana we amuhana hakiri kare.
Ngo umugore n’umugabo bari bafite umwana w’umuhungu. Nuko ngo abyiruka akora amafuti menshi muriyo ngo harimo no kwiba ibintu by’abandi. Papa we ngo iteka agashaka kumuhana, ariko nyina ngo akanga ati ntukankubitire umwana, ubundi ati reka umwana wanjye baramubeshyera, ubundi ati ni iby’ubwana azageraho abireke. Wa mwana yaje gukura ariko akurana za ngeso zose zo mu bwana, aba umujuru ruharwa(uzwi hose cyangwa wo ku rwego rwo hejuru).
Igihe kimwe ngo baramufunga ndetse bamukatira urwo gupfa. Isaha yo kumwica igeze ngo bamubajije niba nta jambo rya nyuma afite ryo kuvuga, ati iryo mfite ndaribwira mama, mumunzanire mwongorere. Nyina yaraje ngo yegera umuhungu we ngo amwongorere, maze ngo aho kugirango amwongorere, amuruma ugutwi agukuraho cyangwa se araguca , aramubwira ati “ Iki ni ikimenyetso ngusigiye mbere yuko banyica, kizabere urugero ababyeyi bose nkawe. Ati kuko iyo ureka Data akampana cya gihe nkiri umwana, sinari kugeza ku rwego nkurwo ngezeho, kandi dore bimviriyemo no gupfa” Yesu adusure.
Buriya mu bintu bikomeye Imana yaturaze kandi izanatubaza, n’abana barimo! Nasanze abana ari ibiremwa biteye ubwoba, kandi ikibazo nuko twe nk’abantu bakuru , tubibeshyaho cyane. Icya mbere twibeshya ko nta bwenge bagira, ariko niba hariho abantu b’abanyabwenge bariho n’abana.
Niba nibeshya uzabahe umwanya ubatege amatwi wumve ibibavamo! Ikindi ntibibagirwa ikintu cyababayeho cyangwa se ijambo bumvise ryaba ryiza cyangwa ribi! Uzahane umwana ariko wabanje kumusobanurira icyo umuhaniye hanyuma nyuma y’imyaka uzamubaze uti cya gihe naguhaniye iki urebe ko atabyibuka naho yaba Atari mukuru cyane.
Buriya na bibiliya ijya itubwira ngo “ menyereza umwana inzira akwiriye gucamo akiri muto ngo azarinda asaza atarayivamo”
Ndabizi neza ko hari igihe umwana ananirana pe kandi umubyeyi yaragerageje ariko nibura wowe nk’umubyeyi ukaba wumva warakoze ibyo wagombaga gukora, kandi numwana byanze bikunze igihe kiragera akibuka ibintu byose umubyeyi yajyaga amubwira, yaba uwo kwikosora akikosora.
Sinarangiza ntavuze kuburyo bwo guhana. Nasanze hari ababyeyi bahana nabi, aho kugirango bigire ingaruka nziza ku mwana ahubwo bikamugiraho ingaruka mbi z;ubuzima bwose. Hari abantu bahanana umujinya mwinshi, ibitutsi byinshi kandi ari abarokore, noneho aho kugirango byitwe guhana bikitwa guhohotera umwana.
Aho nahereye ntinya abana , igihe kimwe twagiye mu mahugurwa yitwa “ Gukira imvune zo ku mutima” ariko ikintu nakuyemo , nuko nasanze imvune abantu bose bagendana cyangwa ibikomere abantu bafite, ibyinshi biba ari ibikomere byo mu bwana . Ubwo rero mbana n’abana nitonze, ngenzura buri kintu mbabwira, kandi akenshi mbatega amatwi ngo menye uko babona ibintu.
Ntekereza ko ari byiza kwiyegereza abana bacu tukabagira inshuti ariko tukanabahana bakiri bato kuko twasanze ko umuntu udahana umwana we aba atamukunda.
Yesu aduhane umugisha


text:
Jya ubanza ubaze Imana – Bob Gass
"Abantu bareba ubwiza bugaragara, ariko Uwiteka we areba mu mutima" 1 Samweli 16:7
Se wa Dawidi ntiyatekerezaga ko umuhungu we akwiriye kuzaba umwami w’Abisirayeli. Ni cyo cyatumye ubwo Samweli yazaga gushaka uzazungura Sawuli, Yesayi yamuzaniye Eliyabu umuhungu we w’imfura wari n’umukuru mu ngabo z’Abisirayeli.
Saba Imana iguhe icyerekezo cyawe bwite kandi izabikora.
Samweli atunguwe n’uburanga bwa Eliyabu ni ko kuvuga ati: “Ni ukuri uwo Uwiteka yimikisha amavuta nguyu imbere ye.” Ariko Uwiteka abwira Samweli ati “Nturebe mu maso he cyangwa ikirere cye ko ari kirekire namugaye, kuko Uwiteka atareba nk’uko abantu bareba. Abantu bareba ubwiza bugaragara, ariko Uwiteka we areba mu mutima.” 1 Samweli 16:6-7.
Icyo Imana ikuvugaho ni cyo gusa gifite agaciro. Kugira ngo Dawidi ayikorere umurimo, yagombaga kubanza guhindura imyumvire ipfuye y’umuryango we. Joseph Brodsky wigeze guhabwa igihembo cyitiriwe Nobel mu bijyanye n’ubuvanganzo yaravuze ati «Icya ngombwa ni ukugera ku ntego yawe, si ukugera ku y’abandi.
Intego y’abantu mu byo ukora ifite umumaro muke. Tubaho rimwe risa kandi tuzi uko birangira. Byaba bibabaje uramutse upfushije ubusa ayo mahirwe bitewe n’igitekerezo cy’undi muntu.»
Igihe kiracyariho, uracyafite amahirwe yo gukora ibyo Imana ishaka ndetse no kuba uwo Imana ishaka.
Dore icyo wakora uyu munsi:
Niba kugeza ubu wari umaze igihe ugendera ku bitekerezo by’abandi, saba Imana iguhe icyerekezo cyawe bwite kandi izabikora.


text: Umuhanzi Babou, amazina asanzwe yitwa Shema Arnold, yavutse kuwa 14 Kamena 2001, avukira mu kagari ka Kigarama, Umurenge wa Gitega, Akarere ka Nyarugenge , Mu Mujyi wa Kigali, ari naho atuye n’umuryango we. Ni mwene Ignas Rugina na Josee Icyimanishaka. Ni ikinege. Yiga mu mwaka wa gatanu mu ishuri ribanza rya Camp Kigali. Babou na Muzika.... Umuhanzi Babou, yatangiye gukunda muzika ku myaka 3 aho yajyanaga na nyirarume Paterson uzwi mu njyana ya Rock, mu bitaramo bigiye bitandukanye. No kuba nyirarume yarakoreaga imyitozo ya gitari, umwana yatangiye kujya abikunda buhoro buhoro uko yagendaga akura. Dore aho Babou yavanye gukunda injyana ya hip hop, ahagana mu 2003. Mu gihe nyirarume yumvaga izindi ndirimbo mu rugo, iyo hajyagamo injyana ya hip hop umwana yarabyinaga ukabona... soma ibindi


text:
2.Joriji yinjiye mu bagiro yitegereza umucuruzi iminota 30.Umucuruzi ageze aho aramubaza ati “Bagutumye iki sha ko unyitegereza cyane?” Joriji ati ‘mama yantumye ngo ndebe niba ufite umutwe w’ihene.’
3.Mafene: Allooo afande! Mfite ikibazo, abantu 49 barankurikiye, abandi 30 bansabye kubakurikira.
Afande: Ohh, uri ahagana he?
Joriji: kuri Instagram.
4. Umugabo w’inganzwa yatinze gutaha, bibaye mu gicuku umugore aramuhamagara n’umujinya mwinshi ati “Ubu ni saa ngahe? Urebe iyo utaha ntungerere mu rugo. Mu ijwi rituje umugabo amusubiza agira ati “Ntiwibuka ya bijuteri (Bijouterie) twigeze kunyuraho ugakunda imikufi yaho? Umugore amusubiza acishije macye ati ‘ Yego cheri ndayibuka’, umugabo ati “Ndi kunywera mu kabari byegeranye.”
5. Korali Joriji aririmbamo yatumiwe mu giterane, nuko bararirimba abakirisitu si ugufashwa bagubwa neza. Igitero cya nyuma kigeze hagati Joriji yandikira agapapuro Pasiteri amubwira ko yamusanga hanze bakavugana. Pasiteri asohoka atazuyaje, ageze hanze Joriji arambwira ati “Zimwe muzitogose bamwe muri twe ntibarya amavuta.”


text:
NUKURI MPYISI IBYO AVUGA NI U
KURI ku byumva biragoye ariko muzabyumva amadini menshi ni umugambi wa shitani
Nongeyeho ko akavuyo kadaturuka ku Mana n’umunsi n’umwe
Umuntu ariyemerera ko yabeshyaga abantu akabakuramo amafranga maze mukumva nta kibazo?
Cyokora abahimbahimba amadini uyu munsi na bo bafite ikibazo, ariko cyane cyane ababakurikira. Kuko Imana ni Umubyeyi utifuza ko abana be bacikamo ibice. Guhimbahimba amadini, ni ikinyoma, ni amaco y’inda
mubuzima umuntu ntakavuge ukuri ngwabantu bamwange Ezra mpyisi njye ndamwemera cyane ibi byubuhanuzi njye mbona rwose ari imyuka ya satani naho ibyo byuko yabeshye itariki ntacyaha kirimo
Umusaza adusaziye na bi weee
Ese icyokiganiro kinyuraho ryari sangahe kuri Radio
Uyu musaza yararangiye mushatse nk’itangazamakuru mwamureka! Nta kizima akivuga.Ubuse mubona ibintu avuga harimo logique kweli?


text:
Nta kigeragezo Imana iduha cyo kudutandukanya nayo Ernest
NTAKIGERAGEZO IMANA IDUHA, CYO KUDUTANDUKANYA NAYO.
“Ni inde wadutandukanya n’urukundo rwa Kristo? Mbese ni amakuba, cyangwa ni ibyago, cyangwa ni ukurenganywa, cyangwa ni inzara, cyangwani ukwambara ubusa, cyangwa ni ukuba mu kaga, cyangwa ni inkota? Abaroma 8:35
Yobu umwe mu bakozi b’Imana yahuye n’ibigeragezo bikomeye agera ku rwego isi n’ijuru bimuhamiriza ko ageze ku gipimo cyo hejuru cyo kugeragezwa, Yobu 2: 3
UWITEKA abaza Satani ati “Aho witegereje umugaragu wanjye Yobu, yuko ari nta wuhwanye na we mu isi, ari umukiranutsi utunganye, wubaha Imana kandi akirinda ibibi? Yakomeje gukiranuka kwe n’ubu, nubwo wanteye kumugirira nabi nkamuhora agatsi”, YOBU 2:12-13 Barambuye amaso yabo bakiri hirya, basanga yarahindanye baramuyoberwa, batera hejuru bararira. Bose bashishimura imyitero yabo, bitera umukungugu ku mitwe no mu kirere. Maze bicarana na we hasi bamara iminsi irindwi n’amajoro arindwi, kandi nta wagize icyo amubwira kuko babonye ko umubabaro we ukabije cyane, Nyamara Yobu ni umwigisha mwiza wacu wo kutitotombera Imana.
Hari igihe ibigeragezo bigera ku muntu, Atari uko yacumuye, Atari uko ari ikivume, Nyamara kubw’uko Imana ishaka kumwihesherezaho icyubahiro, ikemera ko azira “AGATSI” cg “UBUSA” ariko Ndakubwira Ngo Imana ntago itwanga, ahubwo ndetse ntago ari wowe yahisemo ngo ikwigirizeho Nkana, nta kigeragezo kibasha kubageraho kitari urusange mu bantu, kandi Imana ni iyo kwizerwa kuko itazabakundira kugeragezwa ibiruta ibyo mushobora, ahubwo hamwe n’ikibagerageza izabacira akanzu, kugira ngo mubone uko mubasha kucyihanganira.” 1 Abakorinto 10:13.
Birashoboka ko uri mu buzima butakoroheye, ariko komera Imana muri kumwe, urahirwa wowe wihanganira ibikugerageza maze ukanesha, ni inzira y’uruganda urimo kugeragerezwamo, humura ntago Satani azanesha nuba maso, igihe kizagera wemerwe ko uneshereje Imana, igihe kizagera Imana ihabwe icyubahiro kubwo kwihangana kwa, igihe kizagera ibendera ryo kunesha rizamurwe ku bw’ubutwari bwawe, Ntago Imana yishimira kubabaza umuntu iteka, ihangane gato Gutabarwa kuri imbere kdi izakwibagiza umubabaro, HAGARARA KIGABO UNESHE AMAJWI YAGUTERA KUGWA MU KWIGOMEKA KU MANA cg KUGWA MU CYAHA ikigeretse kuri ibyo uzambikwa ikamba ry’ubugingo (Yohana 1:12). Umwami akomeze kubishimira.
Ernest RUTAGUNGIRA


text:
sam.
14
mai
2011
ISOMO RYA MBERE
Igitabo cy’Ibyakozwe n’Intumwa (Intu 2, 14a.36-41)
Ku munsi wa Pentekositi, 14Petero ahagararanye na ba Cumi n’umwe arangurura ijwi agira ati 36«lnzu yose ya Israheli nimenye idashidikanya ko uwo Yezu mwabambye, Imana yamugize Umutegetsi n’Umukiza.» 37Ngo bumve ayo magambo barakangarana, babaza Petero n’izindi Ntumwa bati «Bavandimwe, dukore iki ?» 38Petero arabasubiza ati “Nimwisubireho, buri muntu muri mwe abatizwe mu izina rya Yezu Kristu kugira ngo ababarirwe ibyaha bye, kandi muhabwe ingabire ya Roho Mutagatifu. 39Kuko Isezerano ari mwe ryagenewe kimwe n’abana banyu ndetse n’abari kure bose, n’abandi batabarika uko Nyagasani Imana yacu azabihamagarira.” 40Ababwira n’andi magambo menshi yo kubemeza no kubakomeza agira ati «Nimwirokore, mwitandukanye n’abantu bayobye.» 41Nuko abemeye izo nyigisho barabatizwa, uwo munsi biyongeraho abantu bagera ku bihumbi bitatu.
ZABURI (Zab 23 (22), l-2a, 2b-3, 4, 5, 6)
Inyik/ Uhoraho ni we mushumba wanjye, nta cyo nzabura !
Uhoraho ni we mushumba wanjye,
nta cyo nzabura !
Andagira mu rwuri rutoshye.
Anshora ku mariba y’amazi afutse,
maze akankomeza umutima.
Anyobora inzira y’ubutungane,
Abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
Mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
ISOMO RYA KABIRI
Ibaruwa ya mbere ya Mutagatifu Petero Intumwa (1Pet 2, 20b-25)
Bavandimwe, 20niba mwiyumanganyije imibabaro mwatewe n’icyiza mwakoze, ngiyo ingabire mu maso y’lmana. 21Nuko rero, icyo ni cyo mwahamagariwe kuko na Kristu yababaye ku mpamvu yanyu, akabasigira urugero kugira ngo mukurikize inzira ye : 22We utigeze akora icyaha kandi akaba atarigeze avuga ibinyoma ; 23agatukwa ariko ntasubize igitutsi, mu bubabare bwe ntagire uwo akangara ahubwo akiragiza umucamanza w’intabera; 24We wajyanye ibyaha byacu mu mubiri we bwite ku musaraba, kugira ngo nitumara gupfa ku byaha tubeho mu butungane. Ni We nyir’ibikomere byabakijije. 25Koko rero mwari mumeze nk’intama zatatanye, none ubu ngubu mwagarukiye umushumba n’umurinzi wanyu.
IBANGONDIRIMBO RIBANZIRIZA IVANJILI (Yh 10, 14-15)
Alleluya Alleluya.
Yezu ni umushumba mwiza,
amenya intama ze, na zo zikamumenya :
yemeye guhara ubugingo bwe, abutangira intama ze.
Alleluya.
IVANJILI
+ Yohani (Yh 10, 1-10)
Muri icyo gihe Yezu abwira Abafarizayi ati 1«Ndababwira ukuri koko: umuntu utinjirira mu irembo ry’urugo rw’intama, ahubwo akuririra ahandi aba ari umujura n’igisambo. 2Unyura mu irembo we aba ari umushumba w’intama. 3Uwugarira irembo aramwugururira, n’intama zikumva ijwi rye maze agahamagara intama ze mu mazina yazo, nuko akazahura. 4Intama ze zose iyo amaze kuzikura mu rugo azijya imbere zikamukurikira, kuko ziba zisanzwe zizi ijwi rye. 5Ntizikurikira uw’ahandi, ahubwo ziramuhunga kuko ziba zitazi ijwi ry’ab’ahandi.» 6Yezu yabahaye icyo kigereranyo, ariko bo ntibamenya icyo yashakaga kubabwira.
7Nuko Yezu ati «Ndababwira ukuri koko : ni jye rembo ry’intama. 8Abandi bose baje mbere yanjye ni abajura n’ibisambo, n’intama zanze kubumva. 9Ni jye rembo ; uzanyuraho yinjira azakizwa, azishyira yizane kandi abone urwuri. 10Umujura agenzwa no kwiba, no kwica, no kurimbura. Jye rero nazanywe no kugira ngo intama zigire ubugingo, kandi zibugire busagambye.»


text:
Inkuru yo gusezera kw’aba banyamabanga Nshingwabikorwa yatangiye gusakara ku gicamunsi cyo ku itariki ya 26 Ukwakira.
Mu kiganiro IGIHE yagiranye n’Umuyobozi w’Akarere ka Kicukiro, Dr Jeanne Nyirahabimana, yemeje aya makuru avuga ko basezeye kubera imikorere idahwitse yabagaragayeho nyuma y’isuzumwa ryakozwe n’Akarere.
Yagize ati "Ni abo mu mirenge hafi ya yose. Hari abasezeye kubera impamvu bihariye ariko bijyanye n’imikorere, kuboneka ku kazi , kutita ku bibazo by’abaturage, kurebera imyubakire y’akagari. Iyo umuntu abonye hari imikorere idahwitse hari igihe yifatira icyemezo cyo gusezera mu kazi, ariko hari n’igihe asezererwa."
Uyu muyobozi ntiyemeza cyangwa ngo ahakane ko ari Akarere kirukanye aba bakozi, ariko avuga ko isuzumwa ryakozwe n’Akarere ryagaragaje ko Abanyamabanga Nshingwabikorwa basezeye batuzuzaga inshingano zabo.
Abanyamabanga Nshingwabikorwa basaga 40 hirya no hino mu turere tw’igihugu bamaze gutangaza ko beguye muri uku kwezi k’Ukwakira, hafi ya bose bagatangaza ko ari ku mpamvu zabo bwite.


text:
niyihangane bibaho.harukuntu umusore agumya abeshya umukobwa umukobwa akabona nta gahunda ufite kdi ibyimikino yarabirenze ashaka kubaka haza ufite gahunda rero akamugupapuza nyine.
Nanjye byambayeho ariko nkubwiyeko umutima uhagarara bwacya ukabanza kwibaza niba ari inzozi ugasanga sizo ahubwo nibyo bukongera kubikira. Nanjye nzashaka umuntu ninshaka nzanamwishyure ibyambayeho abikoremo indirimbo kuko story yanjye irababaje kurenza iy’uyu
Turabashyigicyiye Muzagire Ubukwe Bwz Muzabyare Hungu Nakobwo
ibi bibaho cyane ndetse.gusa abo nzi bose ntibibahira ngo bagire amahoro mubuzima busanzwe ahora yicuza nubwo aba arumukire bigaragarira amaso ariko ntajya atuza.nanjye byambayeho aranyanga anziza ko nta kanshi mfite ndumukene,nirongorera undi,nakantu karaza nifatira inguzanyo muri bank hhhhubu ibintu nuburyohe iwanjye numugore nabana,naho undi yaragumiwe yakomeje kubengaaaa
Ubukwe bwiza humble tukuri inyuma mn
nyine niyihangane bibaho


text:
Urubuga Abnews rutanga inama z’ibyo ugomba kumenya ku bijyanye n’urushako kugira ngo bitazakubaho ukumva ko ari ishyano ryaguye, bigatuma wasenya bidateye kabiri.
1. Buri wese afite inenge
Uretse Imana niyo yonyine itunganye , naho umuntu uko yaba ari kose, aba afite inenge.Si byiza guhora ubona gusa amakosa y’uwo mwashakanye kuko byatuma utabona ibyiza bye.
2. Buri wese aba afite amateka yanyuzemo
Icy’ingenzi mu mibereho y’abashakanye ni uko ntawe uba ugomba gutekereza ko mugenzi we ari marayika cyangwa ngo amuzize amateka y’ibyashize.
Icyo buri wese aba akwiye kwitaho ni igihe barimo ( present ) ndetse no gutegura ahazaza (future).
Amateka aba yararangiye, iyo wiyemeje gushaka uba ugomba kubabarira ndetse ukanibagirwa ibihe bigoye n’amateka yagiye aranga uwo mwashakanye .
3. Buri rushako rugira umwihariko w’ibibazo
Urushako ntabwo ari umurima w’uburabyo bw’ iroza gusa. Urugo ubona ko runezerewe burya ruba rwaranyuze mu bibazo runaka rukabisohokamo neza .
Kwemeza ko mukundana urukundo rw’ukuri byemezwa n’ibigeragezo muba mwararenze, ugomba kurwanirira urugo rwawe kugira ngo ubashe kurambana n’uwo mwashakanye, bitabaye ibyo ntabwo mwamara kabiri.
Ugomba kwibuka ko indahiro abashakanye barahirira imbere y’Imana n’abantu, basezerana kurambana mu bibi n’ibyiza.
4. Ntukagereranye urugo rwawe n’urw’abandi
Buri rugo rwose ruba rutandukanye n’urundi, niyo mpamvu uba utagomba kugereranya urushako rwawe n’urwabo.
No mu buzima busanzwe ntabwo abantu tungana, ntitunganya ubushobozi n’ibindi, kugira ngo rero urugo rwawe rurusheho kwishima ni uko wakwiga kwihanagana niba utabigiraga, ugakora cyane kugira ngo inzozi zawe zizabe impamo.
5. Gushinga urugo ni ugutangiza intambara
Iyo urongoye cyangwa urongowe ugomba gutangiza intambara irwanya ibintu byose bihungabanya cyangwa bigakuraho ibyiza by’urugo (enemies of marriage). Muri ibyo harimo kutababarira, kugabanya urukundo, kureka gusenga,agasuzuguro, ubunebwe n’ibindi.
6. Nta rugo rwiza rubaho
Nta rugo wavuga ngo uru ni rwiza ahubwo byose biterwa n’uburyo banyirarwo barwitangira bakarukorera kandi ntibacogore.
Urugo rugereranywa n’imodoka; imodoka iba ifite ibice bitandukanye kandi buri cyose kigakenera kwitabwaho, kigasukurwa kikabungabungwa, kinahabwa ibyo gikeneye niba ari amavuta cyangwa lisansi.
Abenshi usanga nyuma yo gushakana baterera iyo hakabaho ibititabwaho nyamara ibyo bisenya ingo nyinshi.
7. Nabwo uzabona umuntu wifuzaga ijana ku ijana
Nubwo umuntu wese aba asaba Imana kuzamuhuza n’umuntu runaka ufite imico n’imyitwarire iyi n’iyi, siko buri gihe biba ijana ku ijana.
Ushobora gusaba Imana umugore ubasha gusenga isaha yose ataruhuka, Imana ikaguha ubasha kubikora iminota 30 ariko byose iyo umuteye umwete agera kuri byinshi.
Nubwo utabona umugabo cyangwa umugore wujuje ibyifuzo byawe ijana ku ijana iyo mufatanyije, mukaganira ukamwereka ibyo umwifuzaho abigeraho nta kabuza.
8. Kubaka urugo ni ugufata inshingano
Ntabwo ushobora kumenya ibizakubaho nyuma yo kubaka urugo kuko ibintu byose hari ubwo bihinduka uko utari ubyiteze bikaba neza cyangwa nabi, ugomba kugenda rero ubyiteguye.
Umugore ashobora kudasama hagashira n’imyaka ine, ushobora kumukundira ko ananutse agahinduka munini mu kanya gato cyane.
Ushobora kumukundira ko afite akazi mwamara kubana akakabura, ni byiza rero kwitegura kwakira ubuzima ushobora guhurira na bwo mu rushako n’iyo waba utari ubyiteze.
9. Gushyingirwa si amasezerano y’igihe gito ni ubuzima bw’ibihe byose
Gushyingiranwa bisaba kwitanga wese kuko urukundo ruba ari umurunga uhuza abashakanye. Burya gutandukana(divorce) bitangirira mu mutwe, ntuzigere rero ubitekereza, ujye uhora utekereza gusazana n’uwo mwashakanye.
10. Gushyingirwa bigira icyo bisaba
Gushyingiranwa twabigereranya na banki, amafaranga ubikuzamo ni ayo ugomba kuba warabitsemo. Niba rero utabiba urukundo amahoro no gutetesha mu rushako rwawe, ntutekereze ko uzagira urugo rwiza.
Nta rukundo rw’ubuntu rubaho hagati y’abashakanye, ntabwo wavuga ko ukunda udatanga cyangwa ngo ugire ibyo wigomwa.


text:
Dec 14, 2015 Isange Corporation Amadini, Ibiterane 0
Umudugudu wa Kigarama mu Itorero rya ADEPR,ukorera mu murenge wa Kigarama ahateganye n’umudugudu witwa uwa Rujigiro,ku musozi wa Gikondo ukaba unabarizwa muri paruwasi ya Gikondo.
Uyu mudugudu watangiye mu 2003,aho abantu batangiye ari icyumba ariko ubu bakaba bamaze kuba Itorero rihagaze neza mu buryo bw’umwuka ariko rikaba rinamaze kugera kuri byinshi bishimishije ku buryo iyo urebye usanga ari Itorero rifite icyerekezo.
Nk’uko Isange yabitangarijwe na Pastor Pascal Habimana umuyobozi w’umudugudu wa Kigarama,”” Mu gihe gito rimaze,rifite abakirisito basaga 400 ariko kubera ibihe byiza bihahora mu materaniro yo ku cyumweru haba hari abantu basaga 500 kubera abashyitsi bakunda kuhateranira bava hirya no hino haba muri Kigali ndetse no mu ntara”.
Iyo nyubako ni urusengero rw’ umudugudu w’ADEPR Kigarama.
Iri torero rigira amakorari atatu meza ariyo Intwarane ubu yamaze gushyira album yayo hanzze,chorale Itabaza,Chorale Yakini ndetse na Chorale y’abana basaga 50,ari ku rugero rushimishije kandi atumirwa hirya no hino mu gihugu ngo atware yo ubutumwa bwiza,uyu mudugudu urimo wiyuzuriza urusengero rw’icyitegererezo ku buryo ruzaba ruri mu nsengero icumi nziza muri Kigali,ubwo ruzaba rumaze kuzurakandi rugeze kure kuko hasigaye amasuku n’imirimo ya finissage.
Uyu mudugudu rero wateguye amasengesho azamara iminsi cumi ,aya akaba yatangiye kuwa 15/12/2015 akazasozwa ku munsi mukuru wa Noheli,aho hazaba hari umushyitsi uzagabura ijambo ry’Imana n’umuhanzi Mushimiyimana Goreth.
Pastor Pascal Habimana kandi yadutangarije ko mu cyumweru kibanziriza Noheli hazabamo akarusho yagize ati “Guhera umunsi azatangira kuwa 15/12/2015, abakirisitu baza mu rusengero mu gitondo saa kumi n’imwe za mu gitondo bakaribugaruke ku mugoraba saa kumi n’imwe bagasoza saa moya ahohazajya haba hari abigisha batandukanye batumiwe ndetse n’amakorari ariko kuwa gatatu bakirirwa mu masengesho yo kwigomwa,naho kuva kuwa 22-23 hazaba hari amasengesho yo kwiyiriza ubusa ategura igitaramo cya Noheri kizaba kuwa 24/12/2015 kizaba kirimo guha impano abana,no kubacutsa,ahazaba hari abahanzi batandukanye bazafasha abantu kwinjira neza muri Noheli”.
Amwe mu makorali azaba ari muri icyo giterane
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Misago Alfred ni umukristo w’umuvugabutumwa ufite ubuhamya bukomeye ku mirimo Imana yakoze mu buzima bwe mu bice bitandukanye by’ubuzima yanyuzemo.
Muri ubu buhamya, aradusangiza ukuntu Imana yamurokoye urupfu mu buryo butangaje, yabonaga ageze ku rupfu kubera kurogwa kenshi, ariko Imana ikamurinda. Uraza kubona ukuntu Imana ibasha gukiza abayo kandi ko Umwuka wera agikorera mu bwoko bw’Imana akabasha guhishura ibihishwe.
Uko Misago yarwaye n’incuro yarozwe ndetse n’uburyo Imana yamukijije Ndi umwe mu bantu bahuye n’ibibazo byo kurogwa cyane, nararozwe kenshi kuva 2004, 2005, abarozi barandoze cyane, ndibuka ko uburozi bwa nyuma Imana yabunkijije nyuma yo kuva mu baganga kenshi bikananirana, uyu munsi mfite ubuzima buzira umuze, ni ikintu gikomeye ntashobora kwibagirwa.
Ndi umuntu wabyirukiye ahantu navuga ko hari ishyari ryinshi, biza gutuma ndogwa, bandogaga uburozi bw’ubutamikano bwo mu biryo, nkivuza baakabundutsa.
Bandoze uburozi bundira mu mavi, ndivuza burakira, barongera bandoga ubundira ku mutsi w’inyuma ( agatsinsino), bandoga ubundira mu nda, baza guhindura bandoga ubundira mu gatuza, ubwo bwose narivuzaga bugakira. Nyuma baje kundoga ubundira mu mutwe. Nibuka ko rimwe umuntu yaje kumvura ansutse umuti mu mutwe, ntekereza ko nsaze numva ko wenda abantu bose bagendana ibisazi byabuze ikintu kibikangura. Nageze aho ntashobora kwikorera ikintu k’ibiro nka 15 bikananira, kuko numvaga ibitugu byaracitse,umutwe warabaye nabi, kuzamuka ahaterera numva ari ikibazo.
Mu mwaka w’2005, nibwo Umwami Imana yahishuye ko bandoze kuko jye nemera ko Umwuka w’Imana ahishura ibihishwe, nagiye mu cyumba cy’amasengesho barangera Imana imbwira ko inkijije, kuva icyo gihe byahise birangira Imana ishyira iherezo ku ndwara yanjye.
Misago Alfred ni umugabo wubatse, afite umugore umwe n’abana babiri, akaba asengera mu itorero rya ADEPR.
Umuvugabutumwa Misago Alfred


text:
Wari uzi ko itorero naryo ari umuryango wawe?
Iyo urebye uko abagize umuryango bari bakwiye kubana nuko buri wese yari akwiye kuba afite icyo yungukira ku wundi nawe bagenzi be bakamwungukiraho, akahabonera ibyo twakwita ibikenerwa-shingiro cyane cyane mu buzima busanzwe. Aha twavuga gukundwa, kwitabwaho ahabwa ibyo akeneye mu buzima bwa buri munsi kugira ngo yumve aguwe neza. Ibi kandi bituma akomeza kuwisangamo no kuwukunda uretse ko tutakwirengagiza ko mu muryango mwiza umuntu yahakura n’ubufasha mu byo kwizera.
Ibi rero nibyo byari bikwiye kuba bikorerwa no mu itorero rigereranywa n’umuryango w’Imana ariko kandi ni umuryango w’abaribamo bose. Iyo ufashe icyemezo cyo gukizwa ukakira Yesu nk’umwami n’umukiza w’ubugingo bwawe Imana irakwakira mu bana bayo abo usanze bakakubera basaza bawe cyangwa bashiki bawe (Matayo 12:49-50) aha Yesu yerekanye ukuntu umuntu wese ukora ibyo Se wo mu ijuru ashaka ari we mwene se, agira ati niwe mushiki wanjye, niwe mama.
Itorero ni nk’urwunge rw’imiryango mito myinshi aho muhurira muri benshi mugakora umuryango mugari w’abana b’Imana. Uku niko itorero risabwa kubaho. Abemeye Yesu bose babarizwa mu muryango mugari, uretse ko hari amatorero ari yo tubarizwamo ayo bakunda kwita «local churches’’ aho abakristo bahurira buri munsi mu rwego rwo gufashanya. Umwanditsi wandikiye Abaheburayo yabakanguriye guteranira hamwe (Abaheburayo 10:25) ndatekereza ko aha umuntu yaboneraho uburyo bwo kwibutsa abantu ko guterana kwera kw’abana b’Imana, Imana ikwemera.
Uru ni urugero rugaragaza akamaro ko kuba mw’itorero kandi binagaragaza ko iyo urisohotsemo ukajya hanze ushobora kuhagorerwa. Umukobwa witwa Dena yatanze ubuhamya agira ati : «Mu myaka mike ishize navuye iwacu njya mu mujyi wa kure aho ntari ngishoboye kubonana n’abavandimwe ndetse n’ababyeyi birumvikana n’inshuti zose kuko ubuzima bwari buhindutse bushya». Yakomeje avuga ati : «Uko iminsi igenda ishira naje kujya gusengera ahantu banyakira neza banyereka urugwiro numva ndabakunze bampindukira umuryango. Nyuma gato nagiye aho bigiraga ijambo ryImana mu matsinda (Bible study). Aha bahanyigishirije gusenga numva ndagenda nkura mu by’agakiza bambwira gahunda z’amasengesho za buri cyumweru bityo bimfasha gukomera mu gakiza”. Mu buhamya bwe yavuze kandi ko byarangiye bamubereye basaza be na barumuna be ntiyongera gutekereza ko yasize umuryango kuko yarabasuraga nabo bakamusura yumva yishimiye cyane kuba mu itorero kuko yabonye ari umuryango mwiza. Arangiza ashishikariza abantu gukizwa ariko kandi kugira itorero babarizwamo kuko ribafasha gukomeza urugendo rugana mu ijuru.
Nonese nshuti z’Imana murabona tudakwiye gushimira Imana yaduteguriye umuryango mwiza tubarizwamo nk’abana b’Imana? Ahubwo dushishikarize abatari bamumenya ngo nimuze namwe Yesu arabakeneye nta kiguzi, ni ubuntu, nimuze mwinjire umuryango urafunguye. Ikindi kandi nyuma ya buriya buhamya bwa Dena ndatekereza ko umuntu wese yazirikana umumaro wo kuba mu itorero ubarizwamo no kuzirikana ko itorero ari umuryango wacu kandi mwiza twebwe abemeye gukurikira Yesu. Ngaho rero nawe utaraza ngwino.
Innocent KUBWIMANA/ www.agakiza.org


text:
NTUKENEYE IMBORO Y'INDENGAKAMERE
Ubunini n'ubuto bw'imboro ntaho buhuriye n'uburyo umuntu ashimishwa n'igitsina ;ibyo nta n'icyo bibwiye umukunzi wawe. Mu byerekeranye no guhuza ibitsina mu gituba, uburebure bw'imboro ahanini nta cyo bumaze kuko 1/3 cy'umuyoboro w'igituba nicyo cyuzuyemo imyakura ifite icyo imaze mu kuryoherwa n'igitsina k'umugore; kandi na rugongo yibera hejuru ku mwinjiriro w'igituba. Igituba si umwobo ugomba kuzuzwa n'ikintu ahubwo ni inkuta ebyiri z'umubiri zitandukanywa n'uko hari ikintu kinjiyemo.Impamvu baswera bigatinda nuko ntaho baba bahuriye n'uwo babikorana. Ikibazo si imboro nini cyangwa intoya iyo ufite yose irahagije icy'ingenzi ni uko umenya kuyikoresha umurimo yahamagariwe. Impamvu abantu batinda ku bunini bw'imboro nuko batazi guswera icyo ari cyo bagatekereza ahari ko imboro nini yabafasha gukemura ibibazo byabo. Abantu benshi batekereza ko guswera ari ukujombagura imboro nini mu gituba ku buryo umugore ataka bisa naho urimo kumubabaza. Oya guswera ni ukumenya umugore icyo ari cyo, uko ibice by'igitsina ke bikora, uko wabikoresha byose hamwe n'uburyo wabikoreshamo kugira ngo ushimishe umugore. Umuntu uzi ibi ntakeneye imboro nini nubwo yaba atashyutswe yamenya gushimisha umugore.
Etiquetas: UBUNINI BW'IMBORO
No comments:
Subscribe to: Post Comments (Atom)


text:
Mu bukangurambaga bugamije kurwanya amakimbirane mu muryango, bwateguwe na Minisiteri y’Uburinganire n’Iterambere ry’Umuryango, ni bwo abaturage babigaragaje, kuri uyu wa Gatanu tariki ya 23 Nzeri 2016.
Muri ubu bukangurambaga bwabereye mu mirenge yose y’Akarere ka Rutsiro, abatuye Mukura bo bemeje ko amakimbirane aharangwa akunze guturuka ku kuba abagabo benshi bakunze kujya mu nshoreke ndetse abandi bagahitamo guharika abo bashakanye.
Nyirahakizimana Alphonsine yagize ati “Guharika ntibigikorwa cyane, abagabo bafite inshoreke bo ni benshi. Byangiza iterambere ryacu, kubera ko iyo byagenze gutya, umugabo nta kintu na kimwe aba agikora mu rugo, ataha amutoteza amutuka ati nturi umugore. Mbese urumva ko umugore nta mutekano aba afite.”
Aba baturage kandi bahamya ko guharika no kujya mu nshoreke hari ababikomora ku myumvire ya ba sogokuruza babo bumvaga ko kugira abagore benshi ari ishema ku mugabo.
Harelimana Pascal yagize ati “N’abakera ino aha barabikoraga, kuko habaga ibiryo, abantu bakirirwa banywa; noneho ugasanga umugabo afite abagore batatu cyangwa bane.Uretse ko ubu byagiye bicika, ubu ibibaho abantu baragenda bagahurira iyo mu bihuru, abana bakavuka muri ubwo buryo.”
Hari n’abemeza ko iyi mico ituruka ku businzi no kuba abantu batagira icyo bakora bakirirwa mu kabari.
Umunyamabanga Nshingwabikorwa w’agateganyo w’Umurenge wa Mukura, Icyizihiza Alida, na we yemeje ko ihohoterwa muri uyu murenge rihari ariko ahanini ryaturukaga ku itegeko ry’umuryango ritari risobanutse neza ndetse n’ubuharike.
Ati “Irindi hohoterwa rihari ni irishingiye ku buharike, abagabo bagiye bafite ingo nyinshi, bakabyarayo abana, noneho babana bamara kuba benshi ntibabashe kubona ibibatunga uko bikwiriye. Ugasanga amakimbirane aravuze, abagore bashatswe ari benshi, umugabo ntabashe kubabonera ibyo bakeneye, noneho bikaziraho n’ubukene.”
Yakomeje avuga ko ubuharike bugaragara muri uyu murenge bukorwa mu ibanga, aho bikunze kumenyekana iyo abana bamaze gukura bakajya kurega bashaka ko ba se babagenera ibyo babagomba ariko ugasanga abagabo barabanza no kubihakana.
Umukozi ushinzwe guteza imbere umuryango muri MIGEPROF,Jean Pierre Habimana, yasabye aba baturage kugendera kure ubusinzi n’ibindi bituma bishora mu ngeso z’ubuharike n’ubushoreke, avuga ko ari ugutatanya imbaraga zagahurijwe hamwe bakiteza imbere ndetse avuga ko ari byo bituma akarere ka Rutsiro gakomeza kuza mu turere dukennye mu gihugu.
Ati “Hakwiye rero y’uko duhindura imyumvire, tukabaho mu buryo bwiza buhesha imiryango yacu agaciro.Umuntu ukunda u Rwanda si uwambara umwenda wa gipolisi cyangwa uwa gisirikare gusa, ni umuntu wita ku nshingano ze. Inshingano z’umuryango zireba buri wese.”
Abaturage b’Umurenge wa Mukura kandi basobanuriwe gahunda ya HeforShe, basaba abagabo bahatuye kwitabira gusinya kugira ngo umuhigo wahizwe na Perezida Paul Kagame wo kubona abagabo barenga ibihumbi 100 bashyigikiye ihame ry’uburinganire ukomeze gushimangirwa.


text:
Iyi nzu yubatswe mu Murenge wa Kigina ngo ni urugero rw’uko umutekano ufitenya isano n’imibereho myiza y’abaturage, nk’uko Lt.Col Richard Mundoli uyobora ingabo mu karere yabitangarije abaturage.
Yagize ati “Icyo dushinzwe ni umutekano ariko iyo Abanyarwanda babayeho nabi ntituba dutekanye. Ni yo mpamvu twasanze uyu mukecuru atagira aho aba tumwubakira iyi nzu.
Twarebye dusanga inzu umuntu atayibamo adafite icyo arya tumwubakira ikiraro tumuzanira inka tumwubakira n’igikoni.”
Yavuze ko iyo gahunda izakomeza mu gufasha abatishoboye kubaho mu buzima bwiza. Ati “Twumvise bavuga abandi babiri batishoboye batagira aho baba, muhite mutwereka umwe muri bo nawe tumwubakire.”
Niyitegeka Christine wubakiwe arashimira ingabo zigihugu zamufashije ziramwubakira ziranamworoza. Ati “Ndashimira Perezida Paul Kagame n’ingabo z’igihugu ubu mfite ibyishimo byinshi cyane.”
Sekabanza Jean Bosco umuturanyi wa Niyitegeka, ati “Uyu mukecuru nta nzu yagiraga nta n’isambu.
Aka ni agashya kubona umusirikare aza kudufasha akatwubakira ngo tubeho neza, mbere nta muntu wari uzi umusirikare none baraza bakadufasha, ndabashimira ibi bituma tubiyumvamo tukabafata nk’abavandimwe.”
Muzungu Gerald umuyobozi w’Akarere ka Kirehe yashimye inkunga ikomeye ingabo z’igihugu zikomeje gutera abaturage hubakirwa abatishoboye, asaba abaturage gukura urugero ku ngabo z’igihugu baharanira gufashanya no kwishakamo ibisubizo.
Izo ngabo z’igihugu zigize Batayo ya 53RN zikorera Kirehe-Ngoma zimaze kubakira abatishoboye batanu mu Karere ka Kirehe n’undi umwe wo mu Karere ka Ngoma ku bufatanye na IPRS-ESTari nako izo ngabo zikomeza no kubaremera amatungo mu kubafasha kugira imibereho myiza.